text:
Medisina di yerba den Karibe, Uso di remedi di kas na Saba
Seri di Herensia Kultural
Un tim di investigadó konsistiendo di un periodista i un profesor den farmakologia a publiká resientemente resultado di un estudio di diesocho luna, tokante uso di yerba den kuido di salú na isla di Saba. E buki Folk Remedies on a Caribbean Island, the Story of Bush Medicine on Saba (Medisina popular den Karibe, Uso di remedi di kas na Saba) ta orientá riba 85 mata medisinal ku nan ta resumí den un guia splikativo di mata di mondi ku portrèt di e matanan den nan ambiente original na e isla.
A entrevistá mas ku 100 habitante di Saba – algun di forma profundo i otro superfisialmente – pa por a komponé un kuadro tokante e manera ku awendia hende ta atendé ku uso di yerba pa trata malestarnan simpel. E periodista Suzanne Nielsen ku for di 1999 ta biba na Saba, a usa su kontaktonan den e komunidat pa papia ku algun ‘kabes mas bieu’ na e isla, pa averiguá kua ta e práktikanan ainda na uso.
Despues di a registrá e matanan bou di nan nòmber popular, e sientífiko dr. Peter Schnabel, kende un tempu tabata profesor den farmakologia na ‘Saba University School of Medicine’ a fiha nòmber sientífiko di e matanan. El a investigá literatura di medisina pa fiha kua ta e karakterístikanan ya identifiká ku ta pone hende por ta atribuí e benefisionan anekdótiko na tal o kual mata. Schnabel a agregá un deskripshon kompleto di e mata, un portrèt saká na Saba mes, anotashonnan médiko i kaminda esei ta pidi el a pone un atvertensia aserka.
Nielsen a skohe pa pone resultadonan di e investigashon den un kuadro mas amplio. E parti narativo di e buki ta un bista históriko di e isla, ku énfasis riba e lugá ku e ta situá, geografia, meskla di e poblashon, wer i práktikanan di agrikultura – tur loke por ta toka e relashon entre habitantenan di e isla ku agrikultura, hortikultura i uso personal di mata pa mehorá salú. E buki ta un kombinashon úniko di botánika popular i un estilo agradabel di konta, pa motibu ku Nielsen a pone kada kuenta ku sabanonan individualmente a kont’é, den un leshi i interkalá na diferente kaminda den e buki.
E buki tin un bibliografia kompleto di buki skibí riba Saba i riba mata tropikal i e ta duna tambe adrèsnan di Internet sumamente útil. E buki di konsulta obligatorio no ta pretendé di ta konkluyente i e ta atvertí su lesadónan tambe pa nan ta kouteloso ku purbamentu di e remedinan deskribí.
Banda di entrevista ku sabanonan, a papia tambe ku habitantenan di e otro islanan den Karibe. A resultá ku uso di yerba entre e hendenan akí ta mes fuerte si no ta mas fuerte ku entre sabanonan. Motibu pa esaki lo por ta, ku algun di e hendenan akí ku no ta di Saba, ta bini di islanan ku tin un kuido médiko ménos sofistiká òf ménos disponibel ku na Saba i asina nan ta mas kustumbrá ku usa remedi di kas.
Hopi habitante ta usa tantu medisina riba resèpt di dòkter komo medisina di yerba, tin biaha tambe huntu. Generalmente dòkternan na Saba ta puntra nan pashèntnan si nan ta usa medisina alternativo, pero e profeshonalnan akí parse tin un grado haltu di toleransia pa loke ta tumamentu di remedi di kas.
Aunke awendia tin ménos uso di remedi di kas kompará ku ántes, e investigadónan a konstatá ku konosementu di yerba ta pasa di un forma sutil pa e generashon mas hóben. Den un famia, e kabes di kas femenino a traha un kòpi di te di yerba kontra asma pa su subrinonan i el a insistí ku ta e mucha hòmbernan mes mester a bai piki e blachinan i ta nan mes lo mester a trèk e te. Den un otro kaso un wela a traha un ungwento di yerba pa kombatí kueru rebultá di su ñetu, despues ku e remedinan riba resèpt di dòkter no a yuda. Tantu e wela komo e mama ta verplegster na ‘Saba Medical Centre’ i nos por ta sigur ku e ñetu ei lo tende e historia akí dia e ta poko mas grandi.
Habitantenan di e isla tabata mashá dispuesto na kompartí ku e entrevistadónan nan konosementu di uso di mata i nan rekuerdonan. Tabata interesante nota ku e mes matanan hopi biaha tabatin otro nòmber den e diferente pueblesitonan. No tabata kustumber ku ta skibi resèpt i no tabatin tampoko un ‘dòkter di yerba’ òf un persona spesial skohí pa su ekspertisio, ku eksepshon di un señora ku tabata baké den pone brasa, man ku pia ku sali for di lugá na nan lugá bèk.
Por lo general agrikultura a mengua na Saba for di tempu ku agrikultura ehersé na eskala chikitu den kurá di famianan a kuminsá bai atras, tempu ku gobièrnu a ekspandé infrastruktura pa proveé ‘trabou di bèrdat’ ku tur e benefisionan moderno. Tiendanan di komestibel ta bende awendia sufisiente komestibel pa tur kas di famia haña i hortikultura no ta nesesario mas pa alimentá famia. E tiki hòfinan mas grandi ku a sobra na ‘Upper Hell’s Gate’ ta sabanonan europeo penshonado o yegando nan penshun ta trahando den nan. Tin masha tiki kunukero hóben. E trabou no ta generá mashá sèn, pero e hòmbernan ei ta planta na barika di seru te na haltu ayá, pa nan keda aktivo i pasobra ta un estilo di bida ku nan ke sigui mantené. Residentenan lokal i restorantnan ta kontentu ku nan por tin kosecha di propio suela i nan lo tin gana di por a kumpra mas si tabatin disponibel. E kunukunan ei no ta kultivá mata medisinal, aunke batata ku siboyo tambe por usa pa baha keintura.
Den kurá di kas na eskala chikitu por haña hopi mata di balor medisinal.
Ta usa na abundansia yerba buena, yerba di hole, siboyo largu, siboyo, verbena i otro yerbanan pa traha ‘te di yerba’ ku hopi hende ta bebe tur dia – tin biaha pasobra nan tin sierto keho di salú òf simplemente pasobra nan ta gusta e sabor. Frekuentemente ta trèk te den kombinashon di sorto, ta usa kantidat nòns di mata – ke men sea tres òf sinku sorto, por ehèmpel.
Te ta e forma mas komun pa sirbi remedi – prinsipalmente pa kombatí tosamentu, grip, ferkout, malestar di stoma, preshon haltu, trata nivel di suku, etc. Ora ta prepará te di yerba, sa pone e yerbanan den awa ku ta herebiendo (dekokshon) òf ta basha awa herebé riba e yerbanan (infushon). Aunke bon mirá e dos sistemanan akí ta mashá diferente, skohe sea pa esun òf pa e otro ta solamente kuestion di smak. Ta traha algun sorto di te di yerba na kantidat i ta warda nan den eiskast, aunke probablemente ku tempu nan efekto ta baha.
Otro yerba bo por bati, machiká òf seka riba kandela kaba pone nan direktamente riba e kaminda ta due, tin un kòrtá, riba un kabes ku ta morde òf un múskulo ku ta hasi doló. Hende ku tin problema ku nan kueru por tuma un baño prepará ku money bush por ehèmpel òf pone djus di Aloë Vera (sentebibu). Aloé Vera ta e mata mas usá pa motibu di su universalidat: tantu e djus komo e kuminda por ta pa uso interno i eksterno pa kombatí un diversidat di keho, di kimá di solo te ambei.
Modernisashon ta forma un menasa pa Saba su ambiente natural i meskos tambe pa matanan medisinal por bona. E peligernan ta konsistí di entre otro konstrukshon eksesivo, sorto di mata ku ta penetrá, bestia ku ta kana lòs, eroshon, bashamentu di shushi sin kontròl i problemanan di polushon, i e mesun situashonnan ku tin aktivistanan di medioambiente rònt mundu preokupá. Ademas di a fiha e dokumentashon básiko relashoná ku uso di yerba, e outornan ke krea konsientisashon pa e echo ku e ambiente natural riku di e isla ta pidi un maneho atento, pa generashonnan benidero lo por bin gosa di dje.
Folk Remedies on a Caribbean Island, the Story of Bush Medicine on Saba
Outornan: Suzanne Nielsen i Peter Schnabel
ISBN: 978-99904-0-759-0
Paperback, 123 página, 180 portrèt di koló
Optenibel na: Saba – pakusnan di regalo / restorantnan
na: Sint Maarten – Historic Society Museum / Shipwreck Stores /
Van Dorp Stores.
Internashonal na: www.eBay.com
Teksto: Redakshon di NAAM. Portrèt: Suzanne Nielsen.


c: text/html

text:
Aruba lo tin dos atleta den medal race di Vela
Diahuebs tabata e ultimo dia den un series di diferente dia di careda riba awa nan aki na Paracas den e Weganan Panamericano 2019. Mack van den Eerenbeemt a logra su clasificacion mas trempan den su disciplina di RS-X y posiciona entre e mihor 5 di su categoria.
Den Laser Radial, e atleta Philipine van Aanholt tambe a logra su clasificacion pa e medal race di diabierna awor. Den su categoria e mihor 9 ta clasifica. Den categoria di Philipine tin dos clasificacion directo pa Tokyo 2020.
Den Laser Standard, Tijn van der Gulik no tabata tin su mihor dia awe y no ta logra keda entre e 11 mihornan cu ta clasifica den su categoria. Pero e atleta van der Gulik ta sumamente contento cu su prestacion aki na Weganan Panamericano. Sigur un experiencia cu por siña di dje y uz’e pa otro campeonato nan cu lo ta participando den dje.
Tur clase di exito na nos dos atleta cu a logra nan clasificacion pa e medal race. Mack van den Eerenbeemt lo mira accion 12:30 pm y Philipine van Aanholt ta inicia pa 01:15 pm orario di Peru.

robotstxt: allowed

filter: keep


text:
Awe nos ta presenta un dushi plato specialmente pa dia di Famia, honrando nos Tata y Mama, rumannan y e privilegio di tin un famia y cuanto balor e tempo hunto cu famia ta nifica.
Feliz dia di Famia.
Disfruta di e plato veggie traybake aki pa famia, cu berduranan geroost y carbanzo pa un dinner familiar nutritivo y yen di color
Halloumi ta un keshi medio duro traha di un mezcla di lechi cabrito y di carne, y tin biaha di lechi di baca. Su textura ta firme y pesey su punto di smelt ta halto y por wordo hasa, y poni riba grill facilmente. Un propiedad cu ta hasi’e un substituto popular pa carni.
Por varia e receta aki na bo preferencia y cu e berduranan di bo gusto manera:
Mushroom/ Portobello
Batata dushi
Calalu
Berehein
Banana hecho
Pampuna geroost
Y hasta por varia e keshi pa Tofu hasa of Paisa
Preparacion y cuanto ta dura pa cushin’e :
Preparacion: 15 minuut
Cook: 1 ora
Pa: 4 persona
Liber di Gluten
Vegetariano
E ta facil
Nutricion:
Caloria 564
Vet 24g
Vet satura 8g
Carbohidrato 53g
sucu 15g
Fibra 12g
Proteina 28g
Salo 1.6g
Ingredientenan
750 gram batata chikito rondo corta na mita (baby new potatoes)
2 siboyo cora mediano corta na vierkant (opcional)
4 cuchara grandi di soppi di zeta di oleifi (olive oil)
Scuri 400 gram for di un bleki di carbanzo.
1 promenton cora grandi, corta na repi.
½ romanesco broccoli of cauliflower (mas of menos 400gram), corta den flor chikito
250 gram tomato cherry
4 pida conoflo, pela.
250 gram "pack reduced fat Halloumi", fini gesliced
1 bunch blaachi di yerb’i hole (of ingrediente basil)
Metodo
Paso 1
Keinta e forno na 160C/140C fan/gas 3. Pone e batatanan den un baki di horna cu e siboyo . Benta riba dje 2 cuchara grandi di zeta di oleifi y pon’e den forno pa 30 minuut.
Paso 2
Agrega e carbanzo, pepper, romanesco, tomatinan y conoflo. Sprinkel 2 cuchara di zeta di oleifi riba dje , y lag’e roast pa un 20 – 25 minuut mas, te ora cu tur cos ta di un bunita color bruin.
Mezcla tur hunto pa un rato y despues pone e slicenan di Halloumi riba dj’e.
Pon’e bao di e grill pa 5-10 minuut te ora cu e keshi a smelt y bira un tiki bruin. Tene bon bista riba dje !
Y por ultimo pone e blaachinan di yerb’i hole riba e plato y sirbi’e na bo Famia.
Bon Apetit!


text:
Tera Kòrá
A funda Tera Kòrá, asina yamá pa e tera kòrá ku tin aya, na febrüari 1850 tempu ku gezaghèber Jan Schotborg Claaszoon a duna òrdu na 45 famia pa muda di Rincon pa Mundu Nobo. Despues di un tempu, un grupo di persona esklavisá tambe a muda pa Mundu Nobo, di unda nan por a kana bai Saliña pa traha. E nòmber Mundu Nobo a keda eksistí te na prinsipio di siglo 20, tempu ku el a kambia pa Tera Kòrá. Bida den e bario tabata konsistí di traha den kunuku, biba di laman i traha den saliña. E selebrashonnan di Simadan, Barí, San Juan i San Pedro ta biba ainda, aunke e frekuensia ta bahando.


text:
Recientemente Oficina di Turismo, A.T.A., a organiza su Global Marketing Meetings unda diferente miembro di e ekiponan di Norte America, Latino America y Europa a reuni cu miembronan di e ekipo na Aruba. Debi na e pandemia, esaki ta prome biaha den mas cu 2 aña cu por a reuni tur hende en persona cu e proposito di reconecta pa asina por sigui traha hunto y prepara strategianan pa 2023 y e añanan despues!
Di parti di e ekipo di A.T.A. na Aruba a comparti informacion di e industria, desaroyonan tumando luga na Aruba, mercadeo digital, proyectonan y algun otro iniciativanan.
Cada mercado a presenta tambe e situacion y pronostico pa e resto di 2022 como tambe expectativanan di recuperacion y oportunidadnan pa 2023. E ekiponan por a comparti tambe nan “best practices” cu otro pa asina inspira y duna ideanan cu lo por wordo aplica na otro mercadonan.
Pa conclui e siman, a bay diferente hotel y establecimento nobo pa di e forma ey tur coleganan di e mercadonan por conoce mas di e cambionan di producto y luganan nobo cu por comparti ora di promociona Aruba. Por ultimo a bishita Aruba Airport Authority unda a ricibi un presentacion extenso y por a wak tambe diferente cambio andando pa asina mehora e experiencia di e bishitantenan cu ta haci uzo di aeropuerto.
Tur e informacion ricibi lo wordo uza pa prepara e Corporate Plan & Budget pa 2023, cu input di e mercadonan. A.T.A. ta premira cu 2023 lo ta un aña di continuacion di recuperacion y di oportunidadnan nobo.


text:
Prome c’un pashent sali pa Colombia, tin un comision cu ta evalua e asegurado si e ta cla pa biaha. Asina toch tin biaha un pashent ta yega Colombia y ainda no ta cla pa opera.
Na cierto momento e specialista, basa riba loke el a haya durante un chekeo, e ta informa AZV cu e tratamento cu e pashent mester, e no por dun’e pa cual e ta haci peticion na AZV pa por mand’e Colombia.
Segun Ir. Edwin Jacobs, director di AZV, ora c’un persona aki yega Colombia, kisas e dokter na Colombia ta bisa, cu e tratamento ta un ultimo recurso. Prome cu opera, por ta via un otro medio, e lo por recupera sin cu e mester di opera. Ta purba un otro fase, prome cu bay opera. Si henter e situacion aki tarda hopi, despues di un periodo, e hendenan ta cuminsa fada y nan kier bay cas.
Pa un relato mas amplio, lesa TREMPAN.


text:
Sekreto #2: E Muher Ku Konfiansa Den Su Mes Ta Ninga Di Biba Ku Miedu
Bo no ke biba ku miedu. Esey no kiermen ku bo no por tin miedu. Esey kiermen ku aunke bo tin miedu, bo no ta lagele manda over di bo desishonan o aktonan. Pasombra Beibel ta bisa: pasombra Dios no a duna nos un spiritu di kobardia, pero di poder, amor i dominio propio(2 Tim 1:7). Temor/miedu no ta bini di Dios. Miedu ta un instrumento ku diabel ta usa pa stroba nos di ta hendenan ku ta gosa di bida i krese spiritualmente. Miedu ta soru pa un hende hala bek, kana bai of sak den otro. Si un hende kana de Fe, satanas lo imediatamente trata di tur manera pa stroba nos. I e tin diferente metodo pa esey. Un di e metodonan ta: MIEDU/TEMOR!
Si bo tin FE, lo bo bai dilanti. Lo bo purba diferente kosnan den bo bida i lo bo ta entusiasma. Temor ta soru pa hende dera nan talentonan. Nan tin miedu di frakaso, nan tin miedu di kritika i nan tin miedu di kondena. Nos lo no sali nunka for di bou di e poder ey, si nos keda biba ku miedu.
Miedu ta mustra ku e ta birando manera un epidemia den nos komunidad. Miedu di wordu rechasa of frakasa. Bo tin miedu di algu? Bo tin miedu di bo pasado, futuro of soledad? Miedu di bida of morto? Bo por traha un lista asina largu ku satanas por usa pa jenabo ku miedu. Esei kiermen naturalmente te ku e momento ku bo disidi di no biba mas ku miedu. No laga bo mes wordu domina mas dor di emoshon. Por ta ku miedu ta presenta su mes komo un emoshon. Si bo ninga di asepta esaki, e ora ey e ta keda un emoshon.
Pensele bon!


text:
E temporada di fin di aña ocupa cu celebracion y hopi comemento a keda’tras. Aña 2015
a habri cu hopi reto pa nos atleta y deportistanan. Thrill Walkers S.V. den su afan pa sigui
contribui na un Aruba den movecion y mas saludabel ta organisa su prome gran actividad
pa aña 2015. E evento aki ta uno cu Team Thrill Walkers a bin ta organisa pa 6 aña caba
y ta asina popular y ta conta cu un participacion masha grandi mes di persona interesa y
comprometi pa cuminsa move, ehercita y traha riba mehoracion di nan condicion y salud.
United 5.5K Walk & Run” ta tuma lugar diadomingo dia 11 di januari 2015 y ta sali
exactamente pa 5:30p.m. for di e caminda dilanti di Club di Sport Boys na Angochi.
Ya for di 4:00p.m. por cuminsa registra participacion of cumpra ticket ainda pa bo participa.
Ruta di United 5.5K Walk & Run:
Salida ta for di e caminda dilanti di Club di Sport Boys na Angochi bin abou na e caminda-T
Angochi 8C, ta bira na man robes bay direccion zuid. Aki ta yega otro caminda-T di Sombre
20B y ta bira na man drechi bin abou riba e caminda y ta sigui te na e cruzada di caminda di
Kas Ariba 43, na altura di e dam di Kas Ariba. Despues ta bira na man drechi sigui direccion
noord riba caminda di Ser’i Compa pa Kadushi Largo. Ta yega e cruzada di caminda di
Kadushi Largo y ta bira na man drechi subi e caminda di Kadushi Largo sigui bay ariba full
pasa den Angochi y yega na otro cruzada di Sabanilla Abao cu Angochi. Na Angochi 28
ta bira na man drechi un biaha mas y ta keda riba e caminda di Coba Lodo bin zuid te na e
caminda-T di Coba Lodo 18 (Felis Ras). Despues ta bira na man drechi y bin abou riba e
caminda di Sombre te bolbe yega e caminda-T Sombre 20B, aki ta bira bek na man drechi y
bin direccion noord pa finalisa mes caminda cu a cuminsa dilanti di Club di Sport Boys.
Riba ruta lo tin ‘waterpost’ pa asisti tur participante, como tambe na final ta ricibi awa, fruta
y hopi premio interesante manera tur aña, danki na nos patrosinadornan. E aña aki tambe
Thrill Walkers S.V. tin premio pa e prome 3 coredonan y e prome 3 canadonan masculino y
femenino cu cruza e linea final.
Participacion ta solamente 5 florin pa persona y e prome actividad aki di careda y caminata
pa aña 2015 sigur ta un bon momento pa cuminsa fija metanan pa cumpli cu nan durante aña.
Esaki ta Thrill Walkers S.V. su prome gran actividad pa aña 2015, cu sigur un biaha mas
ta bira otro aña grandi pa e organisacion cu tin como meta pa promove movecion: “Move
pa Salud” . Durante aña tin plannan grandi pa sigui cumpli cun’e pa loke ta actividad di
Thrill Walkers ta hasi uzo di e oportunidad pa invita henter Pueblo di Aruba, su miembronan,
deportista y atletanan pa bin participa grandemente diadomingo atardi na Angochi na e
“United 5.5K Walk & Run”.
Na comienso di e aña nobo Thrill Walkers S.V. ta desea tur miembro, deportista, atletanan y
Aruba en general un aña productivo y positivo. Cu tur meta y deseo keda realisa pa hunto nos
yega na un Aruba Salud pa un y tur.


text:
KRALENDIJK- Djasabra anochi tabata tin hopi hende riba pia den sentro di siudat, pa e selebrashon banda di Parke Wilhelmina pa selebrashon di e di trinta aniversario di Fundashon Wega di Number Boneiru.
FWNB a sa di organisá un tremendo anochi, kaminda diferente agrupashon musikal, a presentá riba esenario. Durante a anochi a saka kantidat di premio. Entre otro a entrega un chek na e organisashon di Piskabon, un suma di 1500 dòler.
Aunke ku na dado momento awaseru a kai, hendenan a sigui gosa te mardugá di djadumingu.
Auto
Jose Arismendy Alberto Brito, di bario Nikiboko, a bira ganadó di e outo ku Fundashon Wega di Number Bonaire(FWNB), a rifa den kuadro di selebrashon di 30 aña.


text:
WILLEMSTAD – RBI ta bek! Despues di un ousensia di dos aña i despues di finalisá tur e trámitenan ofisial ku Major League Baseball (MLB) por bisa ku e hóbennan ku ta práktika baseball di 13 pa 18 aña lo ta e gran ganadornan. Tur esaki no tabata posibel sin e konfiansa di e spònsernan. Maduro & Curiel’s Bank un biaha mas ta pone su sosten tras di RBI komo e spònser prinsipal. Refineria Isla tambe a demonstrá un biaha mas di ta sigui kere den nos hubentut, deporte i baseball en partikular. Tantu MCB komo Refineria Isla tabata instrumental pa pone RBI 2015 bek riba pia.
MLB
E proseso pa lanta RBI bek a inisiá komo seis luna pasa na momentu ku MLB a manda un delegashon Kòrsou pa sondia e posibilidat pa bolbe aktivá e liga aki. MLB tabata asina serio den nan intenshonnan ku asta a bin ku e representante di RBI Venezuela pa wak si por laga Kòrsou bai kai bou di nos pais bisiña. Sin duda esaki a demonstrá e balor ku MLB tin den Kòrsou pero tambe ku e promé dos temporadanan di RBI na 2011 i 2012 tabata eksitoso bou di e grupo di Chairon Isenia pero lamentablemente no a kontinuá na 2013 i 2014.
CBDF
Hustamente e fundashon nobo, Curaçao Baseball Development Foundation (CBDF) tabata den e proseso pa keda funda, Hensley Meulens i Ben Thijssen komo konsehero a usa nan kontaktonan di MLB pa evitá ku RBI ta bai kai den man di un grupo ekstranhero. Esei a resultá eksitoso na momentu ku MLB a otorgá CBDF e derechi pa organisá RBI.
Union ta hasi forsa
Na momentunan ei a bin realisá ku tabatin tres grupo interesá pa organisá un torneo di baseball pa e hóbennan di e grupo di edat aki. Enbes di a bai bringa otro, a uni forsa. CBDF a aserka Fundashon pa Nan ku e petishon pa organisá RBI 2015 ya ku e grupo aki konsistiendo di Dennis Dambruck, Ardnel Barbolina i Elger Jacobus tabatin amplio eksperensia organisando kampionatonan di Liga Pariba den pasado. Na 2013 tabata Coach Reggie ku a bin ku e idea pa organisá un torneo kòrtiku pa yena e bashí ku RBI a laga e aña ei. Pa tal motibu durante kampionato di MCB RBI 2015 lo bai organisá un Wega di Tur Strea ku lo karga e nòmber di Coach Reggie All Star Game. Durante e kampionato di RBI, MLB lo tene su showcase anual ku lo ta na enkargo di Dutch Caribbean Baseball Academy ku ya tin dos aña ku tarea aki. E showcase aki lo tuma lugá djaweps 26 di novèmber i Coach Reggie All Star Game (Junior League) lo tuma lugá djabièrnè 27 di novèmber próksimo.
Komishon di 6
A instalá un komishon di seis persona pa hasi tur e preparashonnan pa MCB-RBI 2015. E komishon ta konsistí di e tres personanan ya menshoná di Fundashon pa Nan huntu ku tres miembro di CBDF, Ben Thijssen, Andy Nicolaas i Romulo Irausquin ku a kaba di forma e grupo. Ku e plan den man a aserka na promé lugá MCB i e gerente, Sr. Michael de Sola mesora a duna sosten na e proyekto aki i asina a bira e spònser prinsipal di MCB-RBI 2015. Meskos tabata e kaso na momentu ku e Komishon a aserka Sr. Kenneth Gijsbertha di Refineria Isla ku a bai diakuerdo pa forma parti di RBI komo spònser tambe.
Sosten di organisashonnan
No tin duda tambe ku e aktornan prinsipal den henter e aspekto aki di RBI ta e organisashonnan, dirigentenan, kuerpo tékniko i e propio hungadónan. Sin nan no tin kampionato. Pa tal motibu luna pasa e Komishon di RBI a sinta huntu ku e diferente organisashonnan i a risibí sosten di nan pa por hunga RBI 2015. Un total di 11 organisashon di Little League/Hubenil lo partisipá na e kampionato di MCB-RBI 2015. Kada organisashon lo risibí nan unifòrm nobo ku nòmber di e ekipo di Liga Grandi ku nan a skohe pa hunga kuné.
Dos divishon i afiliashon di MLB
Lo bai tin dos divishon konsistiendo di ocho ekipo kada unu. Den divishon Junior (13 pa 15 aña) lo partisipá Brievengat (Orioles), Jandoret (Braves), Marchena (Reds), Montaña Abou (Rangers), Sta. Maria (Pirates), Sta. Rosa (Indians), Trai Seru (Dodgers) i Van Engelen (Giants). Den Senior e ekiponan partisipante lo ta Brievengat (Orioles), Kwartier (Athletics), Marchena (Reds), Buenavista (Nationals), Montaña Ariba (Yankees), Sta. Maria (Pirates), Sta. Rosa (Indians), Trai Seru (Dodgers). E divishon di Senior ta pendiente terminashon di temporada Hubenil (Febeko) pa por kuminsá hunga RBI.
Donashon
E organisashonnan partisipante na MCB RBI 2015 a risibí un kaha ku 10 dozein di ‘practice ball’ kortesia di Curacao Baseball Week. E balanan aki ta adekuá pa train kuné riba e superfisie riba kua mayoria organisashon ta train tur dia. E organisashon di Curacao Baseball Week tambe a brinda e oportunidat pa RBI lusi den e siman ei. Riba e anochi final, djabièrnè 4 di òktober 2015 komo antesala na e homerun derby i e wega di softball di e profeshonalnan, lo tin e Wega di Tur strea di RBI Senior League.
Otro donashon ta esun via di Fundashon pa Nan, ku ta organisá un kurso di kapasitashon di tur coach i ademas a opsekiá tur organisashon material di baseball tambe.
Inovashon
MCB RBI 2015 ta trese un inovashon tambe den mundu di baseball aki na Kòrsou. Pa promé biaha tur wega di un torneo ofisial lo keda di skor via e sistema digital di Gamechanger. Esaki lo sosodé riba un Ipad i despues di a sigui kurso di esaki por bisa ku scorernan ta hopi entusiasmá ku e inovashon aki. Ku e sistema aki un i tur por sigui RBI Curacao i nan ekipo faborito for di unda ku nan ta. Un mayor ku mester traha i no por yega vèlt por sigui e wega via su telefon.
Ademas di e inovashon aki tambe RBI Curacao tin su propio website, www.rbicuracao.com i tambe ta riba Facebook. Ei por haña skema di wega i otro informashonnan relevante.
Den e fin di siman tras di lomba a tuma lugá dos wega i tabata un bon oportunidat pa hasi uso di e métodonan nobo i esaki a traha masha bon mes. Pa loke ta e weganan mes, den e promé wega Van Engelen Giants a gana di Brievengat Orioles ku skor di 7-1 i den e di dos wega Van Engelen Giants a gana ku e mesun skor di Jandoret Braves.


text:
ULTIMO ORA : BONEIRU.
STUDIANTE DI CANADA DETENE NA SABA RELASHONA KU E KASO DI ASESINATO DI E DAMA STUDIANTE NA SABA.
Kaso HECTOR ta nomber di e investigashon andando di e dama studiante di medical school ku a wordu di rape y asesina den su apartment den luna di april di e anja aki.
Tin un team speshal ku a bini for di hulanda ku ta yudando den e investigashon tambe nan ta hanja asistensha di agente nan merikano di FBI.
E siman aki a realisa un detenshon importante di un hoben studiante canades di 27 anja di inisial O.J.E. komo sospechoso den e kaso aki.
E canades aki lo bai wordu transporta pa Boneiru den e proximo ora nan pa keda enkarsela aki na e instituto penitensiario di JICN.
FUENTE: AIMED AYUBI.
NOTISIA KU BO POR KONFIA.


text:
DAÑO DI OLA TROPIKAL TABATA MINIMAL
MINISTERIO KONSERNÍ ASUNTUNAN GENERAL I PROMÉ MINISTER
DAÑO DI OLA TROPIKAL TABATA MINIMAL
PUBLIKÁ RIBA 23 SÈPTÈMBER 2022
WILLEMSTAD – Kòrsou a pasa te ainda relativamente bon den e áwaseru eksesivo ku a kai i e bientunan okashoná pa e ola tropikal Invest 98L ku a pasa nos isla. Esaki Minister di Asuntunan General suplente, Sithree van Heydoorn, i representantenan di Servisio Meteorológiko, Polis, Brantwer i Organisashon pa kombatí riesgo (CRbO) a konstatá un dia despues di e sistema di wer. Minister van Heydoorn, den konsulta ku algun departamento gubernamental, a tuma komo prekoushon e desishon riba djaweps anochi, pa duna skolnan liber riba djabièrnè i a pidi doñonan di trabou pa laga trahadónan kuminsá traha mas lat si tabata posibel. Esaki pa eventualmente por a evitá problema ku tráfiko si mas kaya lo a inundá. Mientrastantu e peliger di áwaseru i mal tempu a pasa i bida por sigui normal.
Meteo a pronostiká den su avisonan di último dianan ku e sistema lo a okashoná áwaseru i bientu fuerte i laman brutu. Den diferente bario manera Steenrijk, Sun Valley, Soto, Rooi Santu, Van Engelen i Klein Kwartier a midi kuantu awa a kai. E montante mas haltu a midi den Van Engelen (57 mm), Steenrijk (54 mm) i Klein Kwartier (51 mm). E montante mas haltu ku Meteo a yega di midi for di tempu ku a kuminsá midi, ta 70,4 mm. Esei ta nifiká ku loke a kai ayera tabata bastante pero no desproporshonal.
Polis ayera a konsehá pa evitá sierto bario ku tradishonalmente ta inundá. Por ehèmpel na Saliña ta tin un problema ora un outo a resultá den roi pa motibu ku no por a mira mas unda e kaminda ta kaba. Den oranan di anochi a pidi yudansa di Defensa pa yuda ku hende i material si eventualmente esei lo tabata nesesario. Brantwer tambe a risibí algun petishon pa duna yudansa. Awe mainta por a konkluí ku e preparashonnan tabata bon i ku ta tin kasonan hopi serio kaminda mester a aktua.
Minister van Heydoorn ta sumamente kontentu ku e manera ku e organisashonnan gubernamental a para kla pa duna informashon i yudansa. Mas kontentu ainda e ta pa konstatá ku spesífikamente piskadónan i doñonan di boto chikitu a sigui e konsehonan di Servisio Meteorológiko pa saka nan botonan for di laman. Esaki ta prueba ku komunidat ta realisá ku e konsehonan di nos ekspertonan lokal ta importante i konfiabel.
Meteo ainda ta vigilá e situashon di laman brutu i ta pidi pa tene kuenta ku e olanan i laman brutu pa kostanan sùit i wèst di Kòrsou te ku djasabra 24 di sèptèmber 2022. E konseho ta spesífikamente pa doñonan di boto chikitu, doñonan di fasilidatnan na kosta i pa landadónan.


text:
Resultadonan di Beisbòl Liga Grandi ayera:
- Arizona Diamondbacks a pèrdè di Pittsburgh Pirates ku skor di 9-8 den 15 entrada
- Minnesota Twins a pèrdè di New York Yankees ku skor di 8-4
Didi Gregorius a konektá 1 hit den 3 turno na bate ku 1 kareda anotá. Didi tin un promedio di .257
- New York Mets a derota Baltimore Orioles ku skor di 5-3
Jonathan Schoop no a konektá hit den 4 turno na bate. Jonathan tin un promedio di .302
- Toronto Blue Jays a gana Philadelphia Phillies ku skor di 8-5
- Cleveland Indians a pèrdè di Boston Red Sox ku skor di 9-1
Xander Bogaerts a konektá 1 doblete den 5 turno na bate ku 1 kareda anotá. Xander tin un promedio di .312
- Kansas City Royals a derota Cincinnati Reds ku skor di 3-1 den 13 entrada
- Detroit Tigers a gana Chicago Cubs ku skor di 10-8
- Seattle Mariners a derota Texas Rangers ku skor di 3-2
- Miami Marlins a gana Milwaukee Brewers ku skor di 9-6
- Tampa Bay Rays a pèrdè di Houston Astros ku skor di 3-2 den 10 entrada
- San Francisco Giants a derota St. Louis Cardinals ku skor di 2-0
- Washington Nationals a gana Colorado Rockies ku skor di 15-6
- Chicago White Sox a pèrdè di Los Angeles Angels ku skor di 5-3
- Los Angeles Dodgers a pèrdè di Oakland Athletics ku skor di 5-4
Kenley Jansen no a picha den e partido aki
- Atlanta Braves a pèrdè di San Diego Padres ku skor di 9-0
Andrelton Simmons a konektá 1 hit den 4 turno na bate. Andrelton tin un promedio di .259
Partidónan di Liga Grandi pa awe:
- Minnesota Twins kontra New York Yankees
- Seattle Mariners kontra Texas Rangers
- Miami Marlins kontra Milwaukee Brewers
- Los Angeles Dodgers kontra Oakland Athletics
- Atlanta Braves kontra San Diego Padres
- Arizona Diamondbacks kontra Pittsburgh Pirates
- New York Mets kontra Baltimore Orioles
- Toronto Blue Jays kontra Philadelphia Phillies
- Cleveland Indians kontra Boston Red Sox
- Kansas City Royals kontra Cincinnati Reds
- San Francisco Giants kontra St. Louis Cardinals
- Detroit Tigers kontra Chicago Cubs
- Tampa Bay Rays kontra Houston Astros
- Washington Nationals kontra Colorado Rockies
- Chicago White Sox kontra Los Angeles Angels
Resúmen:
Tripel A
- Roger Bernadina a konektá 1 hit den 4 turno na bate ku 1 kareda anotá i otro empuha pa Albuquerque Isotopes. Roger tin un promedio di .278
- Jair Jurrjens a drenta den relevo ayera i a picha 3 entrada, permitiendo 1 kareda riba 5 hit, miéntras ku e la poncha 1 batido pa Albuquerque Isotopes. Jair tin un rèkert di 2-5 ku un efektividat di 6.88 den 17 partido
- Sharlon Schoop no tabata tin turno ofisial ku 1 base por bola i 1 kareda empuha pa Norfolk Tides. Sharlon tin un promedio di .200
Klase A
- Gianfranco Wawoe a konektá 1 hit den 3 turno na bate ku 1 base por bola, 1 kareda anotá i otro empuha pa Clinton Lumberkings. Gianfranco tin un promedio di .277
- Carlton Daal a konektá 2 hit den 3 turno na bate ku 1 base por bola pa Daytona Tortugas. Carlton tin un promedio di .269
- Ademar Rifaela no a konektá hit den 5 turno na bate pa Delmarva Shorebirds. Ademar tin un promedio di .244
- Juremi Profar a konektá 2 hit for di kua 1 doblete den 4 turno na bate ku 2 kareda empuha pa Hickory Crawdads. Juremi tin un promedio di .294
- Darren Seferina no a konektá hit den 4 turno na bate pa Peoria Chiefs. Darren tin un promedio di .280
Liga di Nobato
- Jacques Sambo a picha 1 tèrsio sin permití kareda riba 1 hit, miéntras ku e la poncha 1 batido pa DSL Astros. Jacques tin un rèkert di 0-2 ku 2 partido salba i un efektividat di 4.76 den 14 aparishon
- Kevin Josephina a konektá 1 hit den 4 turno na bate ku 1 kareda anotá pa GCL Braves. Kevin tin un promedio di .295
- Terrence Josephina no a konektá hit den 4 turno na bate pa DSL Braves. Terrence tin un promedio di .272
- Sander Boeldak no a konektá hit den 4 turno na bate pa DSL Braves. Sander tin un promedio di .306
- Shakir Albert a konektá 2 hit for di kua 1 doblete den 5 turno na bate ku 2 kareda empuha pa AZL Dodgers. Shakir tin un promedio di .210
- Rochendrick Alexander no a konektá hit den 3 turno na bate pa DSL Orioles. Rochendrick tin un promedio di .141
- Rachid Engelhardt a konektá 1 hit den 4 turno na bate ku 1 base roba pa DSL Orioles. Rachid tin un promedio di .223
- Zaino Henriquez no a konektá hit den 2 turno na bate ku 1 kareda empuha pa DSL Twins. Zaino tin un promedio di .192
- Kirvin Moesquit a konektá 1 hit den 3 turno na bate ku 1 kareda anotá pa GCL Orioles. Kirvin tin un promedio di .293
- Urwin Juaquin no a konektá hit den 4 turno na bate pa DSL Reds. Urwin tin un promedio di .247
Liga Independiente
- Curt Smith no a konektá hit den 3 turno na bate ku 1 kareda anotá pa Lincoln Saltdogs. Curt tin un promedio di .305
- Shairon Martis no a risibí desishon ora ku e la picha 6 entrada i 2 tersio, permitiendo 2 kareda riba 1 hit i 2 base por bola, miéntras ku e la poncha 6 pa Lincoln Saltdogs. Shairon tin un rèkert di 6-2 ku un efektividat di 3.40 den 13 salida


text:
WILLEMSTAD – E siklista Millard Petrona (BMX), djasabra 12 di aprel, a keda premiá komo “Deportista di Luna” di luna mart 2014 di parti di un komishon konsistiendo di periodista- i reporteronan deportivo di medionan di komunikashon sosial. Millard “M.J.” Petrona ta studia na Radulphus college i ta práktika e deporte di BMX. Tabata durante fin di siman di 21 pa 23 di mart, ku MJ a partisipá na e kompetensha ‘Gator Nationals’ na Tampa. E hoben M.J. Petrona tabatin un tremendo presentashon durante di e kompetensha aki. Dia 21 mart den pre race, Millard M.J. Petrona a sali number 1 den kategoria 14 aña ‘expert’. Dia 22 di mart M.J. Petrona a kore dos kategoria i a finalisá di 3 den ‘open class’ i den kategoria 14 aña ‘expert’ e la finalisá na di dos lugá.
Millard M.J. Petrona a sera su wikènt na Tampa di un manera fenomenal logrando e di tres lugá den 14 aña ‘expert’ i a korona e obra ku promé lugá den e kategoria ‘open class’. Durante di e kompetensha MJ a logra un total di 5 trofeo. Na Kòrsou M.J. ta sigui destaká partisipando na e ‘Generation next 2014 BMX Battle’ ku a tuma lugá dia 29 di mart, kaminda e la konkista e puesto number 1 den e kategoria ‘open class 15+’ i promé lugá den kategoria ‘Boys 15’. Pa e motibunan ya menshoná, Millard “M.J.” Petrona a keda skohe komo deportista di luna mart 2014.
Ademas di e siklista Millard Petrona, tambe a premia e dos otro nominadonan, Geryon Alberto (Futbòl) i Nargelis Statia (Atletismo). Tur tres nominado a risibí un sertifikado den leshi, opsekio di Fundacion Social Petroindustrial i Diorca NV. E tres nominadonan a risibí un bunita medaya di Salas Sport Shop.
Otro premionan pa e ganadó: Un kaha di PowerAde opsekio di Coca Cola, giftcheque di Fl. 150,– di Changes pro Sport, giftcheque di Fl. 100,– di CSOF, 100 florin opsekio di Sr. Lilo Sulvaran, giftcard di 300 florin di MCB, giftcard di 300 florin di Selikor i un giftcheque di Fl. 50,– di Pelota. Strak Strak Barbershop & Kapsalon a regalá Millard Petrona un drechá di kabei pa henter un luna, tambe foto studio Kort a regalá Millard Petrona e posibilidat pa saka un potrèt kompletamente grátis i fundashon Nobo a regalá e deportista di luna Millard Petrona un bunita trofeo.
Pa e dos otro nominadonan: Un giftcard di 300 florin di Selikor, giftcard di Fl. 100,- opsekio di Sr. Lilo Sulvaran, giftcard di Fl. 100,– opsekio di Diorca NV i Fundacion Social Petroindustrial, giftcheque di Fl. 50,– di De Jongh’s Sporthuis i un kaha di PowerAde opsekio di Coca Cola.
Allstar Embroidery a enkargá su mes un biaha mas pa miembronan dje komishon ta uniformá den 2014, miéntras ku Rio Lounge & Sports Bar a pone su lokalidat na disposishon pa e premiashon por a tuma lugá tur luna durante di hinter 2014 serka nan. Di parti komishon deportista di luna un pabien na e deportista di luna i e nominadonan.
Komishon ta gradisí e siguiente spònsernan ku ta yuda pa e premiashon deportista di luna 2014 aki a bira posibel:
CHANGES PRO SPORT – RIO LOUNGE & SPORTS BAR- MCB – PETRO INDUSTRIAL NV – CSOF – SALAS SPORT SHOP – LILO SULVARAN – ALLSTAR EMBROIDERY – DIORCA NV – PELOTA – DE JONGH’S SPORTHUIS – FOTO STUDIO KORT – STRAK STRAK BARBERSHOP – FFK-SELIKOR – FUNDASHON NOBO – COCA COLA


text:
Dialuna 31 di mei a tuma luga un rueda di prensa pa anunciainicio di trabounan di renobacion na Ayo Rock Formation. Na e ocasion Premier Evelyn Wever – Croes a expresa cu Ayo Rock Formation ta un luga hopi bunita den nos naturalesa y di nos historia cu awor lo haya atencion special. E prome piedraa wordo poni pa inicia e trabounan di renobacion cu lo conberti Parke di Ayo den un atraccion local pa nos y pa nosbishitantenan completamente renoba.
Aña pasa durante pandemia a dicidi pa concentra riba e proyecto Aruba’s Outdoor Amenity Economy: actividadnaneconomico creativo y recreativo nobo rond di patrimonionannatural, social y monumental di Aruba. A lanta un comision cu ta consisti di varios ministerio y e comision aki a haya e tareapa traha riba idea y proposicionnan.
Premier Wever – Croes a splica cu e tipo di desaroyo y actividadnan aki den ambiente pafo awendia ta recomendabely mas saludabel pa nos comunidad y nos bishitantenan. Esaki ta e prome di e proyectonan aki. Ademas, e Parke di Ayo ta un tesoro geologico y historico di Aruba cu ta brinda oportunidadpa nos hendenan pasa dia, recrea y conoce e parti historico di e tribunan indigena cu a biba antes aki na Aruba y cu a haci uzodi e patrimonio natural y geologico di Ayo.
Fase un, dos y tres
E proyecto di renobacion den su prome fase lo encerarenobacion di e cura di transhi ful rond di Ayo, renobacion di e cabañanan pa bishitante y e bañonan.
Den e di dos fase, e entrada tambe lo wordo renoba y lo creamas luga di parkeo. E caminda di cana tambe lo bay kedarenoba pa peaton y esnan den rolstoel por bin disfruta di e parke.
Minister Dangui Oduber y e team di ATA lo laga trahapanelnan di informacion nobo. Den e di dos fase lo cuminsa cu e construccion di e Galeria di Arte y Souvenir local cu lo yama‘Cosecha – Made in Aruba’. E lo bira manera un showcase pa benta di obranan di man, souvenir y tambe musica di nosartistanan local exclusivamente. E idea ta pa nos artesano y artistanan haya un oportunidad husto na cada un di patrimonionan cu lo bay wordo renoba pa asina nan por bendenan obranan cu ta representa nos cultura.
Ekipo di Minister Xiomara Maduro y e departamento di cultura lo bay tin sesionnan informativo pa motiva nosartesanonan y tur otro interesa pa inicia un carera creativo. Ta hopi tipo di souvenir por traha cu ta relaciona cu Ayo pa bendena nos bishitantenan, cada patrimonio y su tema.
E fase 3 di e proyecto lo encera plantamento di mas mata y converti e hardin den un berdadero hardin botanico di matananoriginal y cu ta crece na Aruba. Ayo Rock Formation lo no ta solamente un area historico pero tambe botanico asinadunando realse na e dibuhonan di petroglyph cu tin den e cueba di Ayo.
Segun Prome Minister a expresa cu, Parke di Ayo lo bira un atraccion local pa nos y pa nos bishitantenan. “Pensa con nosmuchanan di scol tambe por haci bishita pa siña di nos historiaindigena y di nos naturalesa. Mes momento ta expande y establece un industria artistico pa Aruba pasobra e turista lo kier cumpra souvenirnan traha na Aruba y e residentenan local tin mas luga caminda por bay cumpra productonan netamentedi Aruba: arte di mozaik, pintura, joya y acesorio, bela, pronkstuk, tshirt, habon, crema.”
Por ultimo Premier Wever – Croes a bisa: “Tin hopi potencialartisitico na Aruba, y esaki ta e forma pa stimula y sostene e sector aki.”


text:
Den fin di siman a tuma luga e President’s Cup na Jacksonville Florida. Aruba tabata tin 6 participante.
Monica Pimentel a atende e technical meeting pa asina por a informa e atletanan di tur e reglamentonan cu a wordo aplica den e President’s Cup.
Jenniffer Baez a logra medaya di brons den Poomsea categoria di dames -40.
Kianna Krosendijk no tabata tin e mesun suerte cu na Costa Rica unda cu Kianna Krosendijk a logra medaya di Brons. Kianna Krosendijk a participa den e categoria di cadet -55 kilo y a topa cu Andrea Delgado di Puerto Rico cu a gana 2 di e 3 rond nan. Kianna Krosendijk kier a gradici tur hende cu a cumpra nan BBQ y seafood special y tambe tur automobilista cu a contribui. E ayudo aki a haci cu Aruba tabata bon representa na Jacksonville Florida.
Jourde Klaber a topa cu Vicente Pizarro for di Chile cu a gana dos di e 3 rond nan. Joshua Klaber a gana e prome pelea 2-0 contra di Greg Jean-Baptiste di Haiti pa despues topa cu Melvy Alvarez di Merca. E biaha aki Melvy Alvarez tabata tin su man nan yen cu Joshua Klaber. Joshua Klaber a perde pa 1 punto contra di Melvy Alvarez pa straf punt.
Nos kier a gradici Cornel Djaoen di Tele Aruba kende a compaña e team di Aruba na Jacksonville Florida.


text:
KRALENIJK – Señora Epifania Nepomuceno resientemente a bai landfill na Lagun i segun e ta konta, a prohibié pa subi tereno. “For di 2010 mi tin un karta ku tin skirbi ken mi ta, i ku mi tin pèrmit pa por saka heru bieu for di riba tereno di Landfill. Esaki por tuma lugá ku palabrashon pa paga un montante pa kada ton di metal ku e nos bai kuné for di Landfill. E karta ta mustra ku direktor di Selibon N.V. ta na altura di e palabrashon loke nos a firma na 2010,” Nepomuceno a konta Radio Live99.9 FM. El a sigui bisa:”Mi tin 4 aña ku mi no ta aktivo ku e kompania, sinembargo e otro hendenan si a kontinuá. Nan tarea ta pa saka material for di Landfill ku e meta pa resiklá. Simplemente mi tabata deseá pa subi tereno di Landfill pa tuma nota kon limpi i stabil e direktor ta atendé ku e sitio. E señora na entrada di Landfill a nenga redondamente pa permití pa ami subi tereno. El a tuma e karta i a saka potrèt di dje loke mi a bis’é no ta korekto. E por a pidimi promé ku e ta saka potrèt di un papel ku ta pèrtenesé na mi persona. E señora a tratami malu na momentu mi a presentá na e sitio. Apesar ku mi a splik’é bon kla, ku ta simplemente mi a bin pa wak kon e tereno ta awor despues di 4 aña . Mi a komprondé ku e lugá ta bon organisá pa atendé ku shushi. Mi ta patrosinadó di e proyekto di awe di resiklahe. Na Boneiru nan no tabata konosé resiklahe18 aña pasa. Awor ta 18 aña ku mi a siña e hendenan di Boneiru kiko ta resiklahe. Mi a traha un kas ku solamente material di landfill, sin paga niun sèn pretu pa trah’é. Loke a sosodé a desapuntámi hopi. Mi tin un dokumentu ku ta pèrmitími pa subi e tereno ku 3 persona mas, i hasi loke tin palabrá. Pues mi ta outorisá pa por subi tereno di Landfill,” Nepomuceno a menshoná.
Radio Live 99.9 FM a drenta den kontakto ku Selibon N.V. i nan a reakshoná lo siguiente. “Bèrdat e señora a presentá na entrada di landfill ku e karta, i el a menshoná ku e ta bin pa saka material loke e tin pèrmit pa hasi. E persona na entrada di Landfill a bis’é ku no por lag’é drenta pa saka nada for di riba tereno, i e mester bai serka e direktor di Selibon pa por atendé. E señora a rabia i a ekspresá su mal kontentu i no ke a bai serka e direktor. E karta ku e tin ta fechá di 2010 i mientrastantu tin diferente kambio i mester atendé loke a palabrá na 2010 di nobo. Selibon ta deseá pa sinta ku señora Nepomuceno, pa palabrá kon por kontinuá. Aktualmente tin otro kompania ta hasi e tarea di bai ku material pa resiklahe for di landfill, pues mester atendé un forma nobo pa bai ku material for di landfill, gerente di Selibon N.V. a bisa Radio Live 99.9 FM, relashoná ku loke a sosodé resientemente.


text:
Pa kada persona tin ku haña e lokual nan mester!
Willemstad –Dia 28, 29 i 30 di sèptèmber 2018 Santa Barbara Beach & Golf Resort tabata esenario pa e di 3 kongreso Karibense tokante dwarslesi. E kongreso a trese diferente kontinente huntu, entre otro Europa, Merka i Karibe pa kompartí konosementu riba e tópiko kon pa atendé e bareranan ku ta stroba un mihó kalidat di bida pa personanan ku tin dwarslesi.
E tema sentral pa e di 3 kongreso e aña aki tabata ‘Aksesibilidat den un Perspektiva mas Amplio’. A dividí e tema aki den 3 área: 1) Aksesibilidat na Inklushon ku énfasis riba maneho, 2) Aksesibilidat na kuido apropiá for di perspektiva médiko pa amplia konosementu i 3) Aksesibilidat na aktitut positivo pa apoyo sosial.
E kongreso a start dia 28 sèptèmber parti mainta ku un workshop pa atendé inisio di un Caribbean SCI Network. Tabatin representante di Kòrsou, St. Maarten, Haiti, Guyana, Costa Rica i Hulanda. Dr. Federico Montero di Costa Rica ku tambe tin dwarslesi, miembro di ISCoS (International Spinal Cord Society) a moderá e workshop. Durante e promé parti Dr. Juan Martina a duna informashon di nos situashon na Kòrsou relashoná ku dwarslesi. Dr. Kim Anderson di North American SCI Consortium a trese informashon di e konsorsio i su metanan. Dr. Montero a amplia riba kon e network di Afrika i Asia ta traha i tambe a duna informashon riba e proyekto IDAP ku ta un solushon ekonómiko pa kolekta dato. Pa e di dos parti a forma 3 grupo ku a elaborá riba e parti fuerte i débil den Karibe i tambe kiko ta e nesesidatnan urgente pa garantisá un mihó kalidat di bida pa personanan ku dwarslesi. Un total di 18 punto a bini dilanti pa menshoná algun, 1) nesesidat di mas konosementu di dwarslesi pa profeshonalnan di salu, 2) falta di aktividatnan edukativo y ki ròl Fundashon Alton Paas ta hunga den esaki, 3) nesesidat di leinan relashoná ku derechi i anti – diskriminashon den benefisio pa personanan ku dwarslesi i otro forma di limitashon i kumplimentu ku e lei, 4) Infrastruktura / mobilidat. Reto grandi na diferente isla dor di aspekto geográfiko, 5) Kon ta sigui ku care despues di cure. E workshop a konkluí ku e representantenan di Kòrsou, Haiti, St. Maarten i Guyana lo sigui den kolaborashon huntu ku dr. Montero pa yega na un Caribbean SCI Network.
Pa 6’or di atardi tabatin e apertura di e kongreso kaminda a pone énfasis riba e parti di maneho. E orador prinsipal di e anochi tabata Dr. Stanley Lalta, un ekonomista den e área di salubridat ku a start ku ‘Hustisia Sosial’ i ‘No Akseso na Kuido’. Kuido ta un derechi! Mester haña manera pa logra BALANSE/HUSTISIA/BALOR AGREGA riba Igualdat i logra ku tur hende den komunidat ta risibí loke e mester pa e por partisipá. Esaki a bira un problema kapitalista i ekonómiko i nos no por permití nos mes ku e ser humano no ta logra su potensial kompletu den nos komunidat, pasombra e ser humano mester 3 dimenshon pa logra kobertura universal di salu. E mester ta: 1) disponibel; 2) di akuerdo ku un set kompletu di nesesidat i 3) pagabel. Pa enbèrdat trese inovashon den maneho i respaldá derechi na salu, mester traha huntu ku organisashonnan di pashènt pa trese mehorashon. Dr. Lalta a finalisá ku ‘Learning from the Chaos Theory: can ‘the flapping wings’ of someone like Mr. Alton Paas, eventually result in a ‘tornado’ elsewhere? Yes, it can!’
E kongreso a kontinuá djasabra 29 di sèptèmber henter dia ku atenshon riba temanan médiko ku oradornan di Hulanda, Merka i Kòrsou. Na apertura di e dia Andy Krichner, un persona ku dwarslesi a duna su testimonio kon el a sobrebibi i superá. Atardi despues di pousa tabatin seshonnan paralelo ku e oradornan for di Merka i Hulanda.
Djadumingu 30 di sèptèmber a konkluí e kongreso ku temanan relashoná ku e persona ku dwarslesi i su famia. Un testimonio riba e dia aki tabata di Sun-Mi Venema di Hulanda ku a konta su historia personal for di momento ku el a haña e malesa di ‘locked-in syndrome’. Sun-Mi ta paralisá i no por papia. E ta komuniká via un ‘speech computer’. Sun-Mi a informá e oudiensia ku el a skirbi 2 buki ku un debe. ‘Mi ta aki nan pa stimulá, motivá i apoyá. Semper tin lus den skuridat pa desesperá ku un situashon por ta’.
E dia a konkluí ku un panel ku Andy Krichner, Alton Paas, dr. Juan Martina i dr. Ayal Zahavi pa dialogá riba 3 deklarashon i e oudiensia tambe por a partisipá. Na final riba petishon di Alton Paas 22 persona a duna nan nòmber pa traha riba algun área pa trese un kambio berdadero pa personanan ku dwarslesi i tambe otronan ku limitashon.
Fundashon Alton Paas i Sentro di Rehabilitashon Kòrsou por mira bèk riba un kongreso fruktífero


text:
Entrante 1 di september 2021 e regulacion tocante ‘beslag’ riba e salario di empleado door di su dunado di trabou, pa motibo cu e empleado debe placa na un tercera persona of compania, ta como lo siguiente:
A. Si un empleado tin un salario riba Afl. 50.000 bruto pa aña por pone ‘beslag’ riba su salario te cu un maximo di 33% di e salario netto.
Por ilustra e regla aki cu e siguiente ehempel:
Un empleado tin un salario di Afl. 4.500 bruto pa luna (Afl. 54.000 pa aña) cu ta cu mas o menos Afl. 4.000 netto. Por pone ‘beslag’ riba su salario netto te cu Afl. 1.320. E empleado ta keda cu Afl. 2.680 despues di ‘beslag’.
B. Si un empleado tin un salario te cu Afl. 50.000 bruto pa aña por pone ‘beslag’ riba su salario te cu un maximo di 25% di e salario netto. Sinembargo e empleado semper mester keda cu 90% di e salario minimo netto.
(E salario minimo actual ta Afl. 1.815,35 pa luna. Despues di kita e primanan di AOV/AWW y AZV etc. e empleado ta keda cu un salario netto di Afl. 1.700).
Por ilustra e regla aki cu e siguiente ehempelnan:
(Tene na cuenta cu e salarionan menciona no ta refleha e salario exacto di un empleado, pero ta wordo uza solamente cu e meta pa ilustra con mester calcula e ‘beslag’ maximo.
E compania su HR y payroll master lo mester calcula e sumanan exacto pa cada empleado y esaki ta wordo calcula a base di e salario anual).
Scenario 1
Un empleado ta gana salario minimo cu ta Afl. 1.815,35 bruto pa luna (Afl. 21.785 pa aña), cu ta mas o menos Afl. 1.700 netto. Por pone ‘beslag’ riba su salario te cu maximo Afl. 170 pa luna (cu ta 10% di e salario netto). Esaki kiermen cu Afl. 1.530 mester keda ‘beslagvrij’.
Scenario 2
Un empleado tin un salario bruto di Afl. 2.000 pa luna (Afl. 24.000 pa aña), cu ta mas o menos Afl. 1.800 netto. Kitando Afl. 1.530, cu ta 90% di e salario minimo netto cu semper mester keda ‘beslagvrij’, por pone ‘beslag’ riba e restante completo di Afl. 270 (Afl. 1.800 – Afl. 1.530). Esaki pasobra den e scenario aki e suma di ‘beslag’ eigenlijk lo mester ta Afl. 450 (cu ta 25% di Afl. 1.800).
Pa e salarionan net riba salario minimo te cu un salario menos cu Afl. 2.040 netto pa luna no por aplica 25% completo pa ‘beslag’, sino e empleado no ta keda cu 90% di e salario minimo netto.
Scenario 3
Un empleado tin un salario bruto di Afl. 3.000 pa luna (Afl. 36.000 pa aña), cu ta mas o menos Afl. 2.700 netto. Mester kita Afl. 1.530, cu ta 90% di e salario minimo netto cu semper mester keda ‘beslagvrij’ di cual e restante ta Afl. 1.170 (Afl. 2.700 – Afl. 1.530).
Den e scenario aki por pone ‘beslag’ riba e salario te cu maximo
Afl. 675 (cu ta 25% di Afl. 2.700). E empleado ta keda cu Afl. 2.025 despues di ‘beslag’.
Departamento di Labor & Investigacion ta pidi tur trahado y principalmente dunadonan di trabou pa tene bon na cuenta e informacion aki. Pa pregunta por yama nos na
523-7720 of manda nos un email na: directiearbeid@aruba.gov.aw. Tambe por sigui nos riba www.daoaruba.com of riba nos pagina di Facebook: Directie Arbeid en Onderzoek.


text: Diasabra atardi a drenta informe di un caso di atraco na un cas na Brazil, mesora a dirigi un patruya na e sitio. Na yegada di e patruya a bin compronde cu 4 persona a yega cara tapa den un Nissan March blauw y a baha atrake dal e cu e cabo di un pistol na su nanishi te sangr’e y a bay cu su pertenencianan y su auto un Toyota Tercel blanco A12194 cual su windshield ta kibra y na e bentana patras ariba na e banda drechi tin un sticker di M.E.P.. Como cu e victima a ser agredi a solicita presencia di ambulans na e sitio pa bin atende cu su nanishi herida. Atraco Team tambe a ser avisa y a presenta na e sitio y a tuma e innvestigacion over.


text:
Durante un konferensia ku a tuma lugá ayera na Divi Flamingo Beach Resort, diputado Nina den Heyer di enseñansa huntu ku e direktor-general pa enseñansa primario i avansá Inge Vossenaar, di ministerio di Enseñansa, Kultura i Siensia di Hulanda, a risibí e promé ehemplarnan di e Kuadro di Referensia i e liñanan di siñansa papiamentu.
Meta di e Kuadro di Refenensia i elaborashon di esaki den un kurikulo eskolar ta pa for di un perspektiva multilingwe fortifiká posishon di papiamentu komo idioma materno i e idioma mas grandi ku ta dirigí direktamente riba mucha den i pafó di enseñansa na Boneiru. Pa e motibu akí a elaborá e Kuadro di Referensia den un liña di siñansa kontinuo pa e materia eskolar papiamentu.
E kurikulo eskolar akí ta duna sugerensia pa edifikashon i strukturashon di e oferta di enseñansa di papiamentu pa e diferente nivelnan i ta ilustrá kon durante transkurso di añanan e grado di difikultat di e oferta akí ta oumentá. ‘Esaki ta un siguiente paso importante den direkshon di rekonosementu i resiliensia di papiamentu’, segun e diputado.


text:
E ekipo femenino di futbol mas dominante di Aruba den e ultimo decada aki, e “Lady Pumanan” di Piedra Plat, ta un biaha mas den top di e deporte rey, e biaha aki nan a gana e torneo ‘Festival Damas 2021’.
Un torneo cu a atrae hopi ekiponan femenino di rond di nos isla. E weganan a tuma lugar den un formato di mitar veld cu ocho hungado cada banda, cu dos mitar di 20 minuut cada un, un sistema cu di berdad a resulta di ta hopi atractivo y a fomenta un futbol di bastante bon calidad. “Kudos” na AVB p’a organisa un torneo asina y promove e futbol femenino riba nos isla, ta tempo pa nos “catch up” cu otro islanan rond Caribe cu ya ta bastante avansa caba den e genero aki.
Britannia a yega e final ganando di RCA den semi-final cu anotacion di 3-0, mientras cu La Fama a gana Estrella 1-0.
E partido final di Britannia vs La Fama a cuminsa di biaha, net 27 seconde di wega, cu un auto-gol pa duna e Lady Pumanan un bentaha tempran di 1-0.
Toch e ekipo Speransa Berde di Savaneta a sigui e wega cu miho toke, control y posesion di e bala, despues di e gol tempran pa Britannia. Mas bien e campeonan di Aruba a haya nan den bastante descontrol, cu pasenan eratico, hungando primordialmente “bala largo” buscando na sorprende La Fama, pero envano.
Mientras cu La Fama a keda toka bala bon, hayando yegada trei bon futbol di nan estelar Shadira Croes, pero tabata hasi falta e calidad den e ultimo “touch” pa anota e gol cu por a duna merito na nan bon trabou, man’e tabata e caso na minuut 13 di wega, nan a perde un chens cla pa empata e wega, cos por tabata diferente den e caso ey.
Na un dado momento e Lady Pumanan a haya nan den un frustracion y hasta por a scucha e gritonan entre nan hungadonan, tambe di nan capitan Mylene Croes, un hungado cu sa duna bon ehempel cu su mes wega, tratando na lanta su ekipo foi sonjo y encontra cu nan wega cu a duna nan asina hopi trofeonan.
E curason di campeon a cuminsa bati atrobe y na minuut 17 e gol pa aumenta bentaha a yega den persona di Jennifer Henao pa hasi e wega 2-0 pa Britannia.
Casi na final di e prome half Britannia a haya otro chens cla pa aumenta e score, unda Jimena Borja a hera pon’e bala den net, pero asina e prome tempo a yega na su fin, Britannia ariba 2-0, apesar cu La Fama tabatin un mihor prome tempo den tur sentido di palabra, except den e anotacion.
Pa cuminsa e di dos tempo e Lady Pumanan a bin mas organisa den medio campo, ganando y wantando bala cu bon combinacion entre Croes, Henao, Douglas y Borja, creando situacionan di peliger tras di bon yegadanan, unda e portero balente di La Fama, nan capitan Hadassah Kock, mester a traha hopi duro pa evita cu Britannia a aumenta nan bentaha ainda mas.
Asina mes Mylene Croes na minuut 25, cu su pia links di oro, den un bunita tiro di distancia a anota e gol pa Britannia bai ariba 3-0, nos ta papiando kizas di e mihor pia links den futbol di Aruba, y mi kiermeen den tur division di e deporte rey riba nos isla, ken no ta corda su gol olimpico den e final di Division Damas di tres anja pasa?
Britannia, e mihor ekipo den di dos tempo, a domina e wega cu miho posesion y mas yegada, La Fama a perde nan control di e prome tempo, hungando awor den contra-golpi, cu algun yegada pero atrobe sin concretisa.
E golpi fulminante a yega na final di wega na minuut 40, unda Jennifer Henao mes a bolbe anota pa hasi e wega 4-0 p’asina cementa e titulo aki pa SV Britannia, cu un biaha mas ta campeon!
E dos hungadonan cu a sobresali den e partido aki ta Jennifer Henao mes y Mylene Croes.
Prome cu e partido final aki den e prome tanda; RCA a gana Estrella 3-0 den e partido p’asina keda cu medaya di brons cu golnan di Christy-Ann Brete (‘07), Josrine Saladin (‘40) y Jealine Angela (‘41).
E premio di goal-getter (Sapato di oro) den e torneo aki a bai pa dos hungado cu a keda empata cu 5 gol cada un, Ashley Douglas di SV Britannia y Shadira Croes di SV La Fama.
E premio pa miho portero (Golden Glove) a bai pa Lyxienne Loopstok di SV Dakota.
E premio di MVP (e mihor hungado di e torneo) tambe a bai pa Shadira Croes di SV La Fama.
Un premio special a wordo entrega na Jennifer (Amy) Henao di SV Britannia pa su curashi y balentia pa recupera y bolbe hunga futbol despues di lesionan hopi grave debi na un accident.
Masha pabien na Britannia cu nan titulo di campeon, La Fama como sub-campeon, y tambe na tur e ekiponan di futbol femenino cu a participa den e torneo aki.


text:
Un meta di IDEA ta equipa e hobennan cu balornan y visionnan pa nan logra nan soño den futuro. Nos ta aspira pa cambia e mentalidad di e hobennan, pa asina nan kere den nan mes y den loke nan por logra.
Entrepreneurship ta un manera pa e hobennan tin un bon control di nan bida y nan futuro economicamente. Den un mundo na unda nada no ta sigur, dunando e hobennan aki e materialnan pa construi nan mesun futuro lo ta un inspiracion grandi.
Entrepreneurship ta siña nan tocante planea, responsabilidad financiero, stock y demanda, e importancia di un relacion y con pa modera riesgonan. Studiante di awendia a demonstra hopi interes den entrepreneurship. Entrepreneurship no ta desaparece como un carera den bida y studiantenan mester haya e oportunidad aki pa explora esaki den nan carera di educacion escolar.
Dunando nan presentacion con pa habri un negoshi y tambe con pa diseña un plan pa un negoshi (business plan), lo motiva nan pa explora mas tocante entrepreneurship. Den 2020, IDEA a duna diferente presentacion na e muchanan y hobennan pasobra nos ta kere cu e hobennan aki por bira un empresario exitoso, creando cupo di trabou, agregando rikesa pa e comunidad y ganando conocemento practico cu por converti nan den un tremendo y exitoso empresario den futuro.


text:
Recherchenan atendiendo cu un denuncia reciente haci riba un homber debi na un caso serio a subi caya y actua pa busca e homber aki. Riba caminda di San Barbola pa Pavia a topa cu e honda y e homber su tras a bay pa atende cune, pero e homber a core bay.
E recherchenan a sigui e sospechoso aki for di un distancia y solicitando mas patruya. Aki a cuminsa cu un buskeda y riba e caminda di Sero Blanco a logra topa cu e auto y a para e sospechoso di biaha y a keda deteni. Recherchenan a busca di biaha den e auto, y vehiculo di transporte a bay cu e sospechoso warda di recherche pa e keda interoga di biaha.


text:
Apel di Oro
For di 1993 te 2004, Dean Ressler a skirbi un artíkulo semanal den korant Extra entitulá Apel di Oro. E artíkulonan kortiku ta trata ku eventonan, étika i otro tópikonan di aktualidat for di un perspektiva bíbliko. E artíkulonan ta listá na un forma alfabétiko pa hasié mas fásil pa haña un tópiko di interes. E aña ku e artíkulo a wòrdu publiká den korant tambe ta indiká.
Esaki ta Mormonismo
Algun dékada pasá, Mormonnan a deskubrí nos islanan karibense. Esaki a lamta interogante den nos pueblo, “Kiko ta Mormonismo?” Komo resultado, Dean Ressler a skirbi un buki ku 15 kapítulo entitulá Esaki ta Mormonismo pa kontestá e pregunta detayadamente.
Historia di Pentekostalismo
E palabranan “Pentekostal” i “Karismátiko” a bira komún den nos vokabulario religioso. Ma kiko e palabranan aki ta nifiká i kiko ta orígen di e fenómenonan aki? Dean Ressler a skirbi un historia kortiku pa duna klaridat riba e interogantenan aki.
Si bo Stimámi
Durante dékada 1990, na diferente okashon Dean Ressler a presentá charlanan pa hóbennan tokante seksualidat, enfatisando e importansia di mantené puresa te matrimonio. E charlanan eventualmente a bira un buki chikitu.
E estudionan ta mes válido awendia ku tempu nan a wòrdu presentá originalmente, maske e estadístika i sífranan a kambia.


text:
WILLEMSTAD — Manera ya kaba ta konosí tur siman lo saka un hungadó di siman. E rekerimentu pa por haña e honor prestigioso aki no ta solamente sobresalí riba kancha di deporte si no tambe na skol. Ora nos mira ku un hungadó ta destaká riba vèlt nos ta tuma kontakto ku skol pa wak kon su prestashon ta na skol tambe. Nos no ta solamente wak kon e hungadó ta hunga pero ta wak su komportashon tambe. Kisas e no ta e mihó hungadó pero si e ta respetá su kontrinkante i keda spòrtif òf e ta kalma su ekipo den momentu di angustia.
Franzjeska ta un di e hungador ku semper ta respetuoso i ta duna tur ku e por riba e kancha di vòlibòl tambe. St.Jozef tambe a duna di konosé ku e ta un di e studiante nan ehemplar i no tin palabra pa deskribí kon orguyoso su mama ku ta laborá na st Jozef mes tambe ta di dje.
Ku hóbennan asina aki e futuro di nos deporte i nos Kòrsou en general ta mustra briante. FDDK i ACU ta Aploudí i felisitá Franzjeska Dortalina komo hungadó di siman.
Franzjeska Dortalina a risibí su regalito di parti ACU i FDDK serka Naisha Santiago.


text:
Den e programa aki nos invitado ta Sra. Angela Poulina, un di e habitantenan di Betesda. Nos a kombersa kune tokante su infansia na Fuik kaminda ela nase. Tambe di su trabounan ku ela hasi i trahamentu di bolo.
Produkshon: Fundashon Históriko Kultural Boneriano
Durashon: 35 minüt
Fuhikubo ta presentá: Angela Poulina
Den e programa aki nos invitado ta Sra. Angela Poulina, un di e habitantenan di Betesda. Nos a kombersa kune tokante su infansia na Fuik kaminda ela nase. Tambe di su trabounan ku ela hasi i trahamentu di bolo.


text: Diasabra mainta a drenta informe di un accidente unda cu un chauffeur a resulta herida y ta purbando di huy for di e sitio na Savaneta, mesora a dirigi tanto polis como ambulans na e sitio. Na yegada di e patruya a bin comppronde cu aki ta trata di e chauffeur di e auto Kia Rio A36413 a bira malo tras di stuur y a bay dal straight riba un pilar di un cas djey reverse purba sigui bay pero mirones eybanda a bay purba impedi pa e bandona e sitio pero ela dal para algun meter so y ey ela keda yno tabata tin pulso. Un persona di ambulans den su oranan liber a observa e situacion y a bay purba duna prome auxilio ya cu e victima tabata scuma y casi no tabata tin pulso pero a sigui purba sin ningun resultado mientras na yegada di ambulans a nota cu ya no por haci nada otro mas pa e victima. A solicita presencia di un dokter y pa 10:00 ‘or di mainta dokter a constata morto di Gilbertico Agustinus Croes naci na Aruba 3 di april 1965. Na su famianan ta bay nos mas sincero palabranan di condolencia.


text: Dialuna mainta Voogdijraad a presenta hunto cu polis na un cas na Noord Cura Cabai pa asina busca un “tiener moeder” cu a duna lus awe y bay cun’e y cu su baby pa un mihor biba. Nan a presenta na e cas pero e damita ni e baby tabata na e cas pero nan tabata na hospital. Voogdijraad a bay busca nan na hospital pa nan vang e op pa un mihor futuro. E trahador social lo tuma nan over y lo percura pa averigua y lo laga e mayornan di e damita sa si nan por y con e bishitanan lo ta ya cu Voogdijraad awor tin custodia di ambos.


text:
‘
E siman aki diferente Minister a traspasa carternan na e personanan cu lo ta e proximo Ministernan encarga. Diaranson a toca turno di sr. Ursell Arends Lider di Partido Raiz, cu a ricibi e dosier di e cartera di Integridad for di Minister President Evelyn Wever – Croes.
Awe Aruba tin un Bureau Integriteit cu ta un departamento cu tin retonan y trabounan grandi pa garantisa integridad den e aparato publico.
‘Manera cu nos a wak e ultimo 4 añanan Minister President a lidera esaki y aworaki ami lo bay tin e oportunidad pa sigui dunaesaki contenido, conhuntamente cu tur e profesionalnan cu a bin ta inverti nan tempo y creatividad pa haci esaki posibel caba’, sr. Arends a expresa.
Segun sr. Arends, unabes cu huramenta lo inicia cu trabounan pa percura pa
instalacion di e ‘Integriteitskammer’. Ademas lo bay traha duropa introduci e “code of conduct/ integriteitsbeleid” den e aparatopublico pa e ambtenaar y tambe na nivel di Minister.
‘Pueblo ta spera esaki di nos y di e forma aki nos por ta un ehempel pa henter e comunidad’.
Durante di e ultimo añanan tareanan grandi a wordo haci, e fundeshi a wordo traha caba pa integridad por wordo duna e prioridad y urgencia cu e merece. Esaki ta loke nos ta compromete nos mes na comunidad, cu den e proximo 4 añanancomo Minister di integridad nos lo sigui duna esaki contenido pa asina aki mustra pueblo cu loke cu a wordo haci lo sigui haya e atencion debido pa asina integridad sobresali den e proximo 4 añanan un bes mas,’ sr. Arends a termina bisando.


text:
Willemstad Warriors a kuminsá e kampionato di basketbòl U20 brabu. E tim ayera, djabièrnè 5 di aprel 2019, a registrá su di dos viktoria derotando kampion Excel ku fasilidat: 67-40. Aytor Alberto tabata den gran forma saliendo ’topscorer’ ku 25 punto.
Curaçao Basketball Federation (Cubafe) a kontinuá ku e kompetensia den kategoria di 20 aña i mas hóben (U20) den sala Niels Liberia di Stadion Odulio Willems na Suffisant. Esaki a tuma lugá relashoná ku apertura dje torneo di futbòl Caribbean Club Shield di Concacaf na Sentro Deportivo Kòrsou (SDK) na Brievengat.
Despues ku Willemstad Warriors den su promé kompromiso a superá Sharks 46-36, ayera djabièrnè e tim a derotá e aktual kampion Excel di forma ku no a laga niun duda: 67-40.
Aytor Alberto atrobe a hunga un tremendo wega i a bolbe sali ’topscorer’ di su tim. Sí den e promé enkuentro ela skor 17 punto kontra di Sharks, ayera e hóben talentoso aki tabata bon pa 25 punto. Pues den dos wega su total ta 42 punto ku ta un promedio di 21 punto.
Julio Espinal a sobresali pa su tim Excel. Ela tèrminá ku 18 punto. Den su promé enkuentro e hóben aki a skor 28 punto i pues awor tin 46 punto den dos wega, ku ta bon pa un promedio di 23 punto.
Den e otro wega den kategoria U20 Royal Hoops a sorprendé supkampion Janwe Spartacus ku skor di 62-44. Esaki ta porsierto e di dos derota siguí pa Spartacus, despues ku e tim a gana su wega inougural.
Willem Felisia a sobresalí pa Royal Hoops. Ela kaba e enkuentro komo ’topscorer’ ku 24 punto. Davidson Elisabeth di Spartacus tambe a destaká: 20 punto.


text:
Pronóstiko di tempu pa Kòrsou i bisindario bálido te djadumingu mainta 06:00 o.l., 20 di novèmber 2016.
Pronóstiko
Pronóstiko di tempu pa Kòrsou i bisindario bálido te djadumingu mainta 06:00 o.l., 20 di novèmber 2016.
Kompilá: Djasabra 19 di novèmber 2016, 05:00 o.l. (09:00 UTC).
KÓDIGO HEL: POSIBILIDAT PA ÁWASERU FUERTE
Tempu: Parsialmente nublá, temporalmente hopi nublá ku lokalmente algun áwaseru i ku posibilidat pa welek ku bos.
Temperatura máksimo lo por alkansá 32°C. i temperatura mínimo 25̊C.
Solo ta sali 06:35 i ta baha 18:07 o.l.
Bientu: For di prinsipalmente direkshon ost, forsa 2 te 4 (7 te 30 km/ora, 4 te 16 nudo). Prinsipalmente durante di áwaseru, de bes en kuando basta fuerte den ráfaga; forsa 5 (31 te 39 km/h, 17 te 21 nudo).
Situashon general: Un disturbio den bisindario di nos region durante di próksimo dianan lo sigui sòru pa formashon di bastante nubia riba nos region. Lokalmente e nubianan lo generá algun áwaseru i tin posibilidat tambe pa welek ku bos. Algun di e yobidanan aki por ta lokalmente fuerte i por kousa sierto molèster na e lugánan di kustumber. Mas aleu diferensha den preshon di aire a oumentá un tiki den nos region i esei lo resultá awe tambe den un tiki mas bientu. Ta antisipá sin embargo ku mañan bientu lo kuminsá bira mas suak atrobe.
Kondishon di laman: Por lo general trankil ku altura di olanan di ménos ku 1 meter (ménos ku 3 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djaluna mainta: Parsialmente te hopi nublá ku algun áwaseru, ku posibilidat pa welek ku bos. Bientu por lo general lo ta suak.
Meteorólogo: Capello.
E próksimo boletin di tempu lo wòrdu publiká (na hulandes) djasabra 11:00 o.l. (15:00 UTC).


text:
E Junior Rangernan a caba di conclui nan evento di intercambio anual. Hoben di e seis islanan a bin hunto pa siña tocante e biodiversidad unico den Caribe Hulandes y a forma e base pa futuro colaboracion entre e islanan. Desde salida di solo cu un bista di lama nan dilanti te glow in the dark hiking anochi laat, e studiantenan aki a pasa un dushi siman yena cu recuerdo cu nan lo balora henter nan bida.
Un pilar fundamental di Dutch Caribbean Nature Alliance (DCNA) ta e deseo di hisa educacion centra riba naturalesa den henter Caribe Hulandes pa e hobennan. Un di e hermentnan diponibel na e isla ta pa haci e muchanan fuerte den esaki y ki miho manera di aprovecha e energia aki a traves di e programa anual di intercambio DCNA Junior Ranger. E oportunidad unico aki ta reuni hoben di e seis islanan pa siña mas cu tur cos e biodiversidad excepcional di Caribe Hulandes y traha hunto na desaroyo di habilidad positivo, cooperativo y social.
Servicio di ecosistema y con nan ta apoya nos tur!
E tema di e aña aki pa e intercambio tabata “E servicionan di Ecosistema” y con nan ta sostene nos tur! Durante e siman, e Ranger Hobennan a siña identifica e flora y fauna di lama y di tera, mientras cu nan tabata practica snorkel, hike y core den kayak door e diferente habitatnan di St. Eustatius y St. Maarten.
E siman a cuminsa na St. Eustatius campando den e hardinnan botanico, brindando e oportunidad perfecto pa tur sumergi den naturalesa. Ningun di nan no tabata preocupa cu e comienso mainta tempran mainta, ora cu nan tabata lanta cu un impresionante salida di solo cu bista di lama. Durante dia e Junior Rangernan por a adkiri experiencia practico den monitoreo di especie invasor realisando patruyahe di yuwana cu e rangernan di STENAPA. A traves di e monitoreo, cada ranger a siña distingui entre e diferente subespecienan di yuwana y a siña pakico ta importante rastrea e tendencianan di e poblacion.
Dahlia Hassell Knijff, Oficial di Proyecto di DCNA a agrega cu “Intercambio Junior Rangers ta facilita e islanan di Caribe Hulandes ta oportunidadnan pa e hobennan explora diferente ambiente, crea amistad mas aya di e fronteranan y, loke ta mas importante, su curiosidad pa mundo natural a traves di diferente actividad. Como meta principal di DCNA ta pa apoya e parkenan local, nos ta bringa pa brinda diferente experiencia pa e hobennan den educacion tocante naturalesa pa garantisa cu e intercambionan entre e islanan por tuma luga pa e gruponan aki”.
Isla nobo, Experiencia nobo
Durante henter e siman, e Junior Rangernan por a comparti storia di nan mes islanan, sea durante un actividad of rond di un kampvuur comiendo marshmallow. Cada participante a keda asombra cu, aunke nan tur ta di isla bisiña, e ecosistema natural di cada isla tin su mes cosnan unico. Ya sea tabata siñando tocante especie nobo of simplemente intercambiando nomber local cu nan tin mescos, e studiantenan aki a laga e isla cu un amplio conocimento local y amigo nobo di cua DCNA ta spera cu lo conduci na un colaboracion di bida entre e gruponan.
E siman tabata yen di variedad di actividad marino y terestre cu a entretene e Junior Rangernan desde mainta trempan te anochi laat. Nan por a explora e diferente ecosistemanan na Sint Eustatius a traves di hopi actividad, incluyendo snorkel, mientras cu nan tabata adkiri habilidad di identifica pisca y siñando con pa identifica diferente especie di parha. Na fin di e siman aki, e rangernan tambe por a disfruta di un kayak matutino den e lagun di St. Maarten pa compronde miho e ecosistema di e mangelnan. Parti di atardi nan por a siña tocante e impactonan negativo di contaminacion di plastic cu un actividad pret den piscina.
“Pa ta anfitrion di e Intercambio di Junior Ranger di e aña aki tabata un honor pa STENAPA. Nos muchanan di Caribe Hulandes a disfruta di educacion tocante naturalesa y a comparti nan comprension nobo di ecosistema y su servicionan cu otro” Achsah Mitchell, Oficina di Educacion di STENAPA/JRE y Presidente di Grupo di Trabou di Participacion Hubenil di DCNA.
E evento aki tabata posibel danki na Prins Bernhard Cultuur Fonds, World Wildlife Fund-Dutch Caribbean y patrocinadonan na St. Maarten manera The Azure Hotel & Art Studio, Domino’s Pizza y Winair. E actividadnan di DCNA ta generosamente financia pa Loteria Nacional di Codigo Postal Hulanda.
Interesa pa join Junior Rangers? Comunica cu e autoridad local di parke pa obtene mas informacion!


text:
WILLEMSTAD — Federashon di Yudo Kòrsou djadumingu pasa a organisá un kampionato habri na Sentro Rekreativo Suffisant. Kasi 50 yudoka di diferente klup riba nos isla a partisipá na e kampionato. E yudokanan a haña oportunidat di demostrá nan abilidatnan tékniko i físiko na e públiko ku a akudí na e evento. I e públiko presente en bèrdat a disfrutá di peleanan riba nivel den kua regularmente por a mira bunita ehekushon di téknikanan di yudo. Despues ku kompetensia kua a tuma lugá di mainta te atardi e ganadornan a wòrdu anunsiá den e diferente kategorianan di edat i peso i a base di e resultadonan di nan peleanan. Serka esnan mas hóben e kampeonnan a resultá Jai-Lan Germain, Q-Kayvior Lourens Snijders i e mucha muhe Elody Murray, resultá tambe ganador di e Ippon trofee pa mucha muhé komo esun ku a hasi un ehekushon mas bunita di un téknika di yudo. Den e siguiente kategoria di edat, Cayne Isebia, Ray-Dion Martina da Silva, Jayden Jansen, Finn Meijer, Emil Bakhuis, Quyon Zijlstra i Lean Huijsen i ala bes e mucha muhenan
Jurienska Leuteria i Jasmijn Castelijn kada unu a Sali kampeon den nan peso i konsekuentemente a haña medayanan di oro. Den e edat te ku 13 aña,
Sharvin Pieter, Rayen Thompson, Dylan Ilario, Rigel Van der Elst, Zuwena Valks (mucha muhe) i Jurvenier Rijnschot a sali kampeon. Serka e adolesentenan Javy-Ray Ellis, Ajani de Lanooi
I Yvanleah Maria a gana medaya di oro. I den e kategoria di senior Reginald De Windt. Ajani de Lanooi, alabes a gana e trofeo di Ippon Ajani a gana tur su peleanan ku e skor máksimo i ku bunita téknikanan di kual sigur si schouderworp tabata di atmirá. Federashon Yudo Kòrsou ta satisfecho ku e manera ku e kampionato a kana i ta ansioso pa organisá su próksimo evento.


text:
Tommy-Lee Halman, " Mi ta den Buleria ketu bai..."
Ya for di algun dia i na inisio di e siman aki aún mas, manera un koriente tabata kore e informashon ku e kantante Tommy-Lee Halman di Buleria, no ta parti di e agrupashon musikal aki mas. Trendsz mesora a komuniká ku doño kurpa, kende a konfirmá ku su persona tambe a bin ta tuma nota di e informashonnan ku tabata sirkulando entre otro riba retnan sosial.
“Ainda mi ta den Buleria. Pero si, mi ta bai focus tambe riba kantikanan di mi mes, miéntras mi ta den Buleria. Bo mes sa, hasi algun kos èkstra. Konfirmá si ta, ku mi ta bai hasi mas músika. Esei básikamente ta e kos. Manera mi a bisa kaba mi ta bai hasi mas ‘music’, pero ainda mi ta den Buleria. Ya, ami no por yuda hende su boka. Esei nan sigur no ta mi problema”, e kantante a splika, konfirmando ku ainda e ta parti di e agrupashon musikal.


text:
Pronto trabounan di inspekshon i reparashon den área di Sapaté i Abrahamsz AQUALECTRA TA KONTINUÁ INSTALÁ METERNAN INTELIGENTE AWOR DEN ÁREA DI DOMI I OTROBANDA
Willemstad 3 di yüli 2022– Despues di un periodo di prueba i evaluashon interno, Aqualectra ta kla pa sigui ku e trayekto pa instalá meternan inteligente na Kòrsou. Durante e promé siman di yüli 2022 e tim di proyekto AMI (Advance Metering Infrastructure) lo hasi trabou di inspekshon den área di Domi i Otrobanda. Un tim di kontratista bon identifiká, kompañá pa empleadonan di Aqualectra, lo pasa di kas pa kas pa revisá i prepará e área kaminda ku lo kita e meter bieu i despues instalá e meter inteligente. Meta di e inspekshon ta pa detektá posibel trabounan di reparashon ku mester hasi promé ku instalá e meter inteligente. Durante luna di yüli i e promé siman di ougùstùs ta hasi inspekshon i tambe e trabounan di reparashon ku a keda detektá durante inspekshon. Pronto Aqualectra ta kuminsa ku trabounan di inspekshon i reparashon den área di Sapaté i Abrahamsz tambe. Aqualectra ta pidi diskulpa pa posibel molèster den suministro di awa òf koriente debí na e trabounan di reparashon den e áreanan menshoná.
Durante e último kuartal di aña 2021 Aqualectra a inisiá e promé fase di e proyekto AMI, kual tabata konsistí di remplaso di meternan di distribushon konvenshonal di tantu di awa i koriente pa meternan digital inteligente. Despues di a kambia meternan den área di Abrahamsz i Sapaté te ku desèmber 2021, e tim di AMI a habri aña 2022 ku un evaluashon interno pa adaptá i mehorá e proseso di kambio di meter. Un di e motibunan prinsipal dikon mester a adaptá e proseso ta debi ku tin skarsedat di meter inteligente di koriente rònt mundu. Debí na COVID-19, no por a produsí algun komponente elektróniko pa e meternan. Esaki ta nifiká ku Aqualectra lo mester kambia ménos meter inteligente di koriente pa aña 2022.
Sinembargo, Aqualectra lo uza e meternan inteligente ku tin disponibel aktualmente pa kontinuá ku e trabounan pa kambiá meter inteligente den sierto áreanan na Kòrsou. Un tim uniformá i bon identifiká ta pasa inspekshoná e situashon di meternan na kasnan i tambe e trabounan di reparashon. Lo publiká aviso den medionan di komunikashon i via e página di Facebook Aqualectra Utilities pa indiká den kua área e trabounan ta tuma lugá. Alabes ta notifiká e klientenan konserní di e trabounan ku ta bai tuma lugá dor di laga tur informashon relevante den e kliente su ‘brievenbus’. Ta rekomendá pa keda vigilá kontenido di e ‘brievenbus’ na kas ku regularidat pa keda bon informá. Kaminda e meter ta riba tereno òf na propiedat di e habitante Aqualectra lo traha un sita pa pasa.
Ta importante pa koperá ku Aqualectra pa asina e operashon por kana den un paso aselerá i korekto. Aqualectra ta gradisí su klientenan pa koperá pa asina huntu nos krea e ret di utilidat di futuro di Kòrsou.


text:
WILLEMSTAD — Preparashonnan ta kontinuá i tur kos ta práktikamente kla pa e 2 partidonan den e terser buèlta di e weganan pa eliminatorio pa mundial Rusia 2018. E promé partido lo tuma lugá aki na Kòrsou djabièrnè 4 di sèptèmber pa 7:05pm den Stadion Ergilio Hato (SDK) miéntras e segundo partido lo tuma lugá aya na El Salvador den ‘Estadio Cuscatlán’ djamars 8 sèptèmber próksimo 7:35pm.
Ta asina ku a hasi algun kambio na e hungadónan di nos selekshon pa motibu ku algun hungadó lamentablemente lo no por a partisipá mas ku nos selekshon. A bin un total di 3 hungadó nobo pa supstituí esnan ku no por a partisipá mas.
E hungadónan di nos selekshon ta lo siguiente:
- Shanon Carmelia
- Elson Hooi
- Luidjino Hojer
- Gino van Kessel
- Darryl Lachman
- Michaël Maria
- Rhu-Endly ‘Cuco’ Martina
- Quenten Martinus
- Shelton Martis
- Vidarell ‘Papito’ Merencia
- Rihairo Meulens
- Dustley Mulder
- Gevaro Nepomuceno
- Jeremy de Nooijer
- Zeus de la Paz
- Eloy Room
- Rowendy Sumter
- Charlton Vicento
- Jason Wall
- Germaine ‘Kemy’ Agustien
- Felitciano Zschusschen
- Dino Jean-Pierre Cornet
- Gillian Justiana
E staf ku lo kompañá e hungadónan ta lo siguiente:
- Remfis Donker (hefe di delegashon)
- Carlo Tosi (fysio)
- Mirano Carillho (entrenadó físiko)
- Clinton Leocadia (masahista)
- Robert Duncan (masahista)
- Bertus Holkema (team manager)
- Wallid Elhage (dòkter)
- Reynold Mercera (material)
- Sherwin Martina (material)
- Etienne Siliee (direktor tékniko)
- Etienne Stomp (entrenadó di portero)
- Afshin Ghotbi (asistente direktor tékniko)
- Patrick Kluivert (direktor tékniko)
Karchinan ya ta na benta i e preisnan pa karchi pa e diferente sekshonnan ta lo siguiente:
- VIP ta kosta Nafl. 500,- (inkluí konsumo); (maksimal 500 persona)
- Bou di tribuna kubri ta Naf.100,- (maksimal 1000 persona)
- Bou di tribuna kubri parti Festival Center ta Nafl.75,- (maksimal 1000 persona)
- Tribuna no kubri ta Nafl.30,- te ku 31 di ougùstùs, promé di sèptèmber e karchinan lo bira Nafl.35,-. Den e sekshon aki mucha te ku 12 aña i 60+ ta paga Naf.20.- (maksimal 8000 persona)
Karchinan ta optenibel na FFK bou di ora di ofisina, na Pòmp di gasolin Sta Maria, Botika Mampuritu, 4th of July na Barber, Mensing’s Caminada, na tur filial di C-Post N.V. i na Biep Tiew & More na Berg Altena.
Ainda bo no a kumpra bo suèter ku bo shal? Awèl hasi lihé paso e ora 0 ta yegando i nan ta kabando! E suèter ta na balor di Fl.35 i e shal a balor fl.25 i ta optenibel na FFK, bou di ora di ofisina, na Strak Strak Barbershop, Memories, C-Post NV i Fiesta Paradise.
Un yamada ta bai na pueblo di Kòrsou kompletu espesialmente tur fanátiko pa kumpra bo karchi trempan pa bin sostené i apoyá nos selekshon nashonal komo e number 12!
Nos selekshon i nos hungadónan ta konta kubo sosten masal den SDK djabièrnè 4 di sèptèmber pa 7:05pm!


text:
Nos a pasa gran parti di nos hubentud activo den e mundo politico te 1982 ora cu mi a bay studia den exterior. Mi tatasemper a papia cu nos y envolve nos den su caminda di lucha pa libertad.
Despues di a gradua den Business Management na Webster University, Leiden Hulanda, mi a regresa Aruba. Mi promefuncion laboral tabata di ‘Junior Loan Project Officer’ na Aruba Investment Bank.
Despues di tabata pa 12 aña activo den politica como Parlamentario y Gobernante, mi a retira for di politica na aña 2005 y a haci mi dos yiunan Lara y Thiara e prioridad den mi bida.
Desde 2018 mi ta felizmente casa cu mi señora Erika cu ken mi ta forma un hogar hunto cu nos 4 yiunan, Lara, Thiara, Soffy y Adrian.
Politica semper a keda mi pasion y na 2013 mi a haya eoportunidad pa haci un re-entrada den politica como candidato nr. 29 riba lista di MEP. Den mi prome salida como e ultimo candidato riba lista, mi a obtene 2369 voto y a bira representante di Pueblo den Parlamento. Na 2017 mi a haya e confiansa di 2491 votador. Esey t’e aña cu MEP a drenta Gobierno y Lider di nos Partido Evelyn Wever Croes a pone su confiansa den mi designando mi e cartera di Asunto Social y Labor. Na elecciondi 2021 mi a keda e 3er votegetter di nos prestigioso poder, un gran honor pa mi persona.
Kico mi a haci:
’93-’94 Parlamentario
’94-’98 Minister di Transporte, Comunicacion, Utilidad y Deporte
’98 -‘00 Parlamentario
’00-’01 Minister di Transporte, Comunicacion y Utilidad
’01-’05 Parlamentario
’13-’17 Parlamentario
’17- ’21 Minister di Asunto Social y Labor
’21 – Minister di Labor, Energia & Integracion
Kico mi a logra:
Desde cu mi a asumi e cartera di Asunto Social y Labor nos a logra hopi riba tereno laboral y social.
Logronan Laboral:
2017: A para tur ontheffing y a hiba e maneho di “local prome”.
2018: A reduci cifra di desempleo for di 8.9% na 2017 te na 5.2% den 2019
2019: A aumenta salario minimo 2 biaha te na AWG 1815.35
2020: A introduci FASE di AWG 950 pa esnan cu a perde trabouy 60% di Subsidio di Salario pa mantene hende na trabou
2021: Lo introduci TIO cu lo ta entre AWG 1250 te cu maximoAWG 2950
Logronan Social:1. A instala Sociaal Crisisplan y a destina 36.8 miyon como fondo pa percura pa siguridad y proteccion di nos mucha-, hoben- y famianan.2. A bin cu FASE y COVID Bijstand3. A aumenta e suma pa cubri gasto di entiero na AWG 4000 4. A transferi 750 mil florin di presupuesto di Ministerio paFundacion pa Nos Comunidad, pa por sigui reparti paketedi cuminda pa esnan cu di un dia pa otro a perde tur cos pavia di COVID195. Un yiu di 18 aña+, cu ta biba cu su mayor of su grandinanpenshona, awor por haya Bijstand.6. Formacion Social awor ta permanente y awor ta ofrece trayectonan pa hobennan femenino tambe7. A institui Depto. di Mucha y Hoben cu ta encarga cuimplementa y reenforsa leynan nacional y tratadonaninternacional pa cu proteccion di mucha y hoben8. A empodera e team di CEDEHM (Centro Desaroyo HendeMuhe) cu mas personal, pa por asisti e hende muhe padesaroya y logra tur su metanan.9. Bureau Traimerdia awor cu tarifa socialisa y cu extra localidadnan, ta ofrece servicio di Traimerdia na nos muchanan di scol basico cu un vision nobo.10. Entrante 1 di juli Fundacion pa Nos Comunidad adicionalmente, lo tuma over e ayudo di cuminda cuanteriormente Rode Kruis tabata brinda. Un programa di ayudo di cuminda na nivel nacional.
Nos mision ta 100% recuperacion di nos Pueblo. Nos visionta e futuro nobo cu Aruba merece.
Cu Bo nos ta logra.
Mision laboral:1. Recuperacion 100% salarial di sector publico y sector priva2. Ta continua cu e maneho di pone trahadonan local, profesionalnan local y contratistanan local prome na trabou.3. Lo ehecuta Aruba Kier Traha cu ta bira trayecto di recapacitacion (her-, om- en bijscholing) pa yuda nos hendenan bek cu un trabou.4. Tur reforma laboral lo wordo realisa atrabes di e Dialogo Tripartita Social Laboral – DTSL unda cu consulta participacion y acuerdo cu tur gremio nos lo encamina e mehoracion y modernisacion den mercado laboral.
Mision di Integracion:
E cartera aki ta brinda nos e oportunidad pa bay bek na e principionan riba cual pais Aruba a ser funda, a base di respet paotro y den union. Tur cu a bin Aruba pa lucha hunto cu nos paconstrui un mihor futuro pa nan mes, ta na mes momento contribuyendo na un miho futuro pa Aruba. Integra den un paista sumamente importante. Integracion ta mucho mas cu djis un permiso laboral y/of di estadia. Integracion ta social, economicoy cultural.
Cu union y integracion como su meta, Minister Glenbert Croes ta sintie sumamente honra di por sirbi nos Pais un biaha mas den Gabinete Wever Croes II.
Su mision ta harmonisa y unifica e maneho di Integracion cueficiencia y humanidad den trato y servicio.
Mision Energetico:
Implementa e Politica Nacional di Energia pa sigura cu nos Pais tin e beneficio di e meta di Affordable, Clean, ReliableEnergy, un vision cu sostenibilidady proteccion di nos medio ambiente.
september 2021


text:
Cu maximo urgencia a dirigi e tankwagen di brandweer direccion Paradijwijk pa un cas na candela. Nan a yega mesora y ta tempo pa scapa e cas di kima por completo.
Esaki a tuma luga aproximadamente 12:00 pm ora cu tur autoridad a presenta na Caya Frere Fredericus 10A den Paradeijwijk. Por a tuma nota cu e daño a concentra na un kamber parti dilanti di e cas. Daño di candela y huma ta considerabel pero afortunadamente no a pasa di eynan. Brandweer a yega na tempo pa evita lo peor.
E prome tankwagen (di post na Tanki Leendert) a yega y domina e candela mientras e di dos turck (di Post na Aeropuerto) a presenta pero no mester a haci mucho mas como cu a logra paga e candela caba e momento ey y scapa e cas.
Tambe a compronde cu lo tabatin persona of herida of cu tabatin mester di atencion di paramedico relaciona cu e candela. Pa e motibo ey mes a pidi presencia di ambulance tambe na sitio. Personal di slachhtofferhulp tambe nan a yama pa bin brinda asistencia na e habitantenan victima di un perdida material sopresivo.
Informe cu a ricibi na sitio a indica cu muy probablemente lo ta un charger di telefon lo ta e causante di e candela cu a cuminsa den un kamber.


text:
Diadomingo marduga, algo pasa di 12:00 am tabatin un pelea grandi pafo di Tio Pepe Bar na Pos Chikito. Durante e pelea un homber a resulta herida, cu nanishi sangrando, pa cual a pidi presencia di ambulance pa brind’e cuido.
Pero e bringadonan tabata dicidido. Hasta cu polis presente eynan, a dicidi di cuminsa un pelea atrobe. Tabata un forma di burla di autoridad presente of pa reta nan.
Polis no a “perde pa gana” y a haci uzo di nan klop pa calma e situacion. A opta pa detene varios hende, entre otro un hende muhe, cu tambe tabata envolvi den e bululu pafo di e bar.


text:
AQUALECTRA A SUMINISTRÁ KÒRSOU KU KORIENTE NO OPSTANTE DEMANDA RÈKÒRT DI 138.5 MW
Ta pidi un i tur koperá pa tene demanda abou
AQUALECTRA A SUMINISTRÁ KÒRSOU KU KORIENTE NO OPSTANTE DEMANDA RÈKÒRT DI 138.5 MW
Willemstad – Djaluna 5 di Sèptèmber Kòrsou a konosé un demanda di koriente rèkòrt ora ku rònt di 10’or di anochi e demanda pa koriente a kibra rèkòrt i a yega 138.5 MW. Esaki ta muchu mas haltu ku e demanda rèkòrt ku a keda registrá na 2016 di 133 MW. E demanda rèkòrt aki a surpasá e 135 MW na kapasidat ku Aqualectra tin disponibel aktualmente pa operá seif i ku un márgen di seguridat. No opstante e demanda históriko aki, Aqualectra a logra tòg pa proveé komunidat ku e koriente kustumbrá pa asina por a pasa e anochi sin tin ku apliká e sistema di ‘skakel’.
E dianan aki no tin bientu pues no por konta ku un produkshon haltu di e mulinanan. Ayera por ehèmpel e mulinanan di bientu a kontribuí ku solamente 3.5 MW na e total di 138.5 MW produsí. E proyekshon te ainda ta sinembargo ku pa djaweps i djabièrnè lo no tin bientu, kual tambe mester sigui monitoria.
Basá riba e pronóstiko di wer akí por konta ku e próksimo anochinan tambe e kalor lo sigui reina. E rísiko ta keda haltu ku si e demanda surpasá e 135 MW Aqualectra lo hañ’é obligá di pasa pa e programa di ‘skakel’ pa por sigui suministrá komunidat ku koriente.
Athunto un bista di e total na kapasidat di produkshon ku Aqualectra tin:
Aktualmente tin dos unidat di produkshon di disel ku pa un periodo largu ta for di funshonamentu i ta premirá ku pa Òktober nan lo ta bèk den funshon. Banda di esaki tin un otro unidat di produkshon di disel ku ta pasando den un mantenshon grandi. E unidat aki lo ta disponibel atrobe pa produsí na Yanüari awor.
E averahe di e demanda durante e último dianan ta 115 MW, mientras ku e averahe mas haltu durante dia ta 135 MW.
Pa e motibu aki Aqualectra ta pidi koperashon di komunidat pa, no opstante e kalor ku nos ta eksperenshá, pa limitá uso di koriente na loke ta nesesario entre 10’or i 12’or di awe nochi i e próksimo dianan. Aqualectra di su banda ta hasi lo máksimo pa por kumpli ku e demanda nesesario pa komunidat.
Ku koperashon di kada un di nos tur, nos lo por logra pasa e tempunan aki di kalor.


text: WILLEMSTAD – Awe e sospechoso J.D.C.B. (28) nase na Hulanda, a keda pone den libertat dor di Ministerio Públiko na Kòrsou. J.B. a keda detené dia 20 di sèptèmber 2013 en konekshon ku su envolvimentu den e asesinato riba parlamentario Helmin M. Wiels dia 5 di mei 2013. J.B. a keda interogá durante di e dia nan tras di lomba, meskos tambe algun testigu a keda tende di nobo dor di e tim investigativo. Mirando e deklarashon nan ku a keda duná, Ministerio Públiko a disidí di pone J.B. den libertat. J.B. sin embargo ta keda sospechoso den e kaso aki.


text:
Olympic Day Run 2021
Exitoso celebracion Dia Olimpico
Exitoso celebracion Dia Olimpico cu e Olympic Day Run 2021
Dobbel celebracion cu actividad deportivo den Guillermo Trinidad y Aruba Entertaintment Center. Un publico grandi(e mas grandi desde e pandemia di corona) a asisti diasabra mainta trempan den e Guillermo Trinidad y Aruba Entertainment Center pa bin presencia e Olympic Day Run 2021 cu tabata sold out cu 500 alumno di scolnan basico y secundario. Ya for di 6or di mainta a inicia cu e 3000m den stadion mientras na final di cada competencia tur e atletanan mester a acudi den Aruba Entertainment Center pa haya nan certificado di participacion, un pin di Comite Olimpico Arubano y un potret na e photo booth como recuerdo di e Olympic Day Run 2021. E alumnonan sobresaliente a ricibi nan medaya di deporte escolar. Ta bon pa bisa aserca cu ya caba tur mucha a ricibi nan T-shirt di Olympic Day na momento di registracion.


text:
Siman a habri pa ATIA cu un reunion cu lider di fraccion di MEP, Sra. Eveline Wever-Croes y dos coleganan parlamentario, Sr. Guillfred Besaril y Sr. Chris Romero. Fraccion MEP a pidi e reunion pa sera conoci cu e presidente di hunta y e directora nobo pa intercambia ideanan. ATIA a honra e peticion aki dialuna di e siman aki.
Durante e reunion ATIA a vocifera varios punto di interes pa cu cierto topiconan importante den nos comunidad en general, pero mas en especial den comercio. Temanan manera economia, finanzas publico, cuido medico, proteccion di medio ambiente y criminalidad a wordo tresi dilanti como algun di e puntonan di interes mas grandi pa ATIA como e representante di comercio.
Sra. Eveline Wever-Croes na su turno a comparti algun elemento importante di vision di partido MEP pa cu eleccion den 2017.
E reunion a bai den un ambiente hopi agradabel y ta spera di continua cu e linjanan di comunicacion abierto pa mantene dialogo riba topiconan importante pa comercio y Aruba en general.


text: Diahuebs, pa mas of menos 5’or y 40 di marduga, a drenta un melding telefonico cu un dama, para na bushalte na altura di Santa Cruz Bar, a wordo horta. A papia cu e dama SW di 68 aña, kende a declara cu e tabata wardando riba un autobus, ora cu el a mira un auto blanco para parti pazuid di e bushalte. Djeynan e un hoben color bruin, bisti cu un jas cora y algo riba su cabes, a sali for di e auto. E hoben a bin den su direccion y a ranca su tas preto for di su man. Door di esey el a cay abao, como consecuencia el a dal su cabes na e steunpaal di e bushalte. Desues e hoben a drenta den e auto como pasahero y a core bay den direccion nort. Polis a trece e dama na su cas na Kadushi Largo. Central a wordo poni na altura.


text:
Abo sa bisa “awor cu mi ta wak bek, mi ta agradecido pa locual a sosode?” Abo sa sinti cu na e momento bo no por ni imagina un motibo, mucho menos reconoce e bon di e situacion? Durante un experencia y teniendo cuenta cu e circunstancia, sin lubida e velocidad di un pensamento pa otro, abo tambe sa permiti pa bida dicidi con bo ta sinti? Dicon nos no por ta agradecido pa locual a sosode na e momento cu e sosode? E ta simpel: nos no ta compronde.
Ideal ta ora un persona articula e motibo di un problema, e acompaña su analisis cu posibel solucionnan. Pero desafortunadamente, mi tampoco no ta compronde. Mi mama sa bisa “Ora cu mi a compronde cu mi no por compronde, mi a compronde” –Betty Werleman. Y esaki ta forma exactamente e estado cu nos mester inhabita pa por ta constantemente agradecido.
Reconoce y respeta cu tin cosnan cu nos no sa. Na mes momento mantene bo espirito cu ta busca, cu ta puntra y cu ta haya sa. E ser humano por hopi mas cu e ta duna su mes credito p’e. Permiti bo mes pa explora mientras cu bo no sa. Curashi ta ora nos admiti ignorancia y tuma cien porciento responsabilidad pa ken nos ta y kico nos ta biba.
Nos ta bira mas consciente cu nos ta conecta cu otro, ora cu nos pone atencion na tur locual ta for di nos control. Investigando esaki ta guia nos na un enseñansa presente den tur disciplina: “Resultado mundial ta e suma di experencia individual” (Illes, 2010, p. 10). Ta un cos so bo mester sa, locual a sosode mester a sosode paso eynan nos ta awor como famia di sernan humano. Ora cu nos cansa di locual ta for di nos control, nos lo bay busca pa sa con nos por mehora nos destino. Den e buskeda aki nos lo ripara nos responsabilidad. Mas importante, nos lo cuminsa na eherce e unico manera pa ta constantemente agradeci. Den e momento aki, nos tur lo compronde.
Bo reflexion den un otro dimension
Bo reflexion den un otro dimension
Bo no a yega di puntra bo mes dicon?
Dicon ami, dicon e, dicon abo
den e situacion
Un situacion fastioso, un situacion doloroso,
un situacion cu ta pone bo mes puntra ta dicon!
Ta e reflexion di unda nos ta awor
Como sernan humano, como amigo y amiga pero no famia
Como famia pero no parti di nos bida
no como un pida di loke ta forma anos
ami, abo y e
den e situacion
Un situacion di goso, un situacion amoroso,
un situacion cu ta pone bo mes puntra ta dicon!
Dicon anos y no anan?
Ta e reflexion di unda nos ta awor
Ta e balor di e individuo … y e speransa di e duo
Transformacion disfrasa den bo reflexion
paso nan sa unda abo ta, den bo estado simpel
Cambio y inspiracion ta aparece den bo reflexion
paso nan sa di e situacion
Nan sa di e momentonan crucial,
ora abo ta haci e pregunta, e pregunta cardinal
E contesta ta rekeri esfuerso
pero nan t’ey
Nan ta presente den bo accion di simplesa
Permiti nan di ta un guia,
un punto di bista
un señal di transformacion, cambio y inspiracion
Bo reflexion den un otro dimension.
– Rosabelle Illes
(Illes, 2010, p.8)
E poesia “Bo reflexion den un otro dimension” ta saca for di Rosabelle su segundo tomo di poesia titula “Spiel di mi Alma” (2010) cu lo wordo introduci 21 di december 2010 na Aruba Surfside Marina pa 6’or di atardi.


text:
Kralendijk – Nos hóbennan di Arte di Palabra Boneiru ta kla pa bai kompetí den e kompetensia literario Arte di Palabra na Aruba djárason binidero. Djaweps último e partisipantenan di Boneiru tabata den ‘spotlight’ i a hasi e último preparashonnan promé ku nan biaha pa Aruba. Boneiru lo kompetí den kategoria di poesia eksistente, poesia original, kuenta eksistente i kuenta original ku dies obra. Partisipantenan ta Ramso Coffie, Lygaira Pieters, Jeaniro Dorothea, Maria-Luisa Troncon, Juriella Josephia, Irlenska Martinus, Akeesha Cicilia i Radinka Alberto. Partisipantenan ta bou di guia teatral di Jonathan de Wind. Sekshon di Kultura, Arte i Literatura lo enkabesá e delegashon di Boneiru.
Diputado señora Nina den Heyer, representante di TCB señor Angelo Domacassé i direktor di Direktorado di Komunidat i Kuido señora Silvana Janga-Serfilia a dirigí nan mes na e partisipantenan. A gradisí nan pa nan partisipashon na e kompetensia, motivá nan pa saka lo máksimo di nan talento durante e kompetensia i a animá e partisipantenan pa bria i saka kara di Boneiru manera semper e delegashon di Boneiru a hasi den eksterior.
Djárason 28 di yüli 2021 atardi e kompetensia lo tuma lugá. Por sigui e kompetensia akí via e sistema di ‘live streaming’.
Riba potrèt e delegashon di Bonaire huntu ku Diputado señora Nina den Heyer, representante di TCB señor Angelo Domacassé i direktor di Direktorado Komunidat i Kuido señora Silvana Janga-Serfilia.
Arte di Palabra ta un kompetensia di deklamashon na papiamentu pa hóbennan den enseñansa avansá na Aruba, Boneiru i Kòrsou. Ta trata di un kompetensia anual i tin komo meta pa desaroyá talento literario hóben i literatura hubenil na papiamentu pa medio di deklamashon di poesia i kontamentu di kuenta. Den pasado Boneiru semper a regresá kas ku premio.